ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/508 ΤΗΣ ΕΠΙΤΡΟΠΗΣ

της 7ης Απριλίου 2020

για την επιβολή προσωρινού δασμού αντιντάμπινγκ στις εισαγωγές ορισμένων φύλλων και ρόλων θερμής έλασης από ανοξείδωτο χάλυβα καταγωγής Ινδονησίας, Λαϊκής Δημοκρατίας της Κίνας και Ταϊβάν

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) (στο εξής: βασικός κανονισμός), και ιδίως το άρθρο 7,

Αφού ζήτησε τη γνώμη των κρατών μελών,

Εκτιμώντας τα ακόλουθα:

1. ΔΙΑΔΙΚΑΣΙΑ

1.1. Έναρξη

(1) Στις 12 Αυγούστου 2019 η Ευρωπαϊκή Επιτροπή (στο εξής: Επιτροπή) κίνησε διαδικασία έρευνας αντιντάμπινγκ όσον αφορά τις εισαγωγές στην Ένωση ορισμένων φύλλων και ρόλων θερμής έλασης από ανοξείδωτο χάλυβα (στο εξής: SSHR ή υπό εξέταση προϊόν) καταγωγής Ινδονησίας, Λαϊκής Δημοκρατίας της Κίνας (στο εξής: ΛΔΚ) και Ταϊβάν (στο εξής, από κοινού: οικείες χώρες), με βάση το άρθρο 5 του κανονισμού (ΕΕ) 2016/1036. Η Επιτροπή δημοσίευσε ανακοίνωση για την έναρξη διαδικασίας στην Επίσημη Εφημερίδα της Ευρωπαϊκής Ένωσης (2) (στο εξής: ανακοίνωση για την έναρξη διαδικασίας).

(2) Η Επιτροπή κίνησε τη διαδικασία έρευνας κατόπιν καταγγελίας που υποβλήθηκε την 28η Ιουνίου 2019 από την Ευρωπαϊκή Ένωση Χάλυβα (στο εξής: Eurofer ή καταγγέλλουσα) εξ ονόματος τεσσάρων ενωσιακών παραγωγών που αντιπροσωπεύουν το σύνολο της ενωσιακής παραγωγής του υπό εξέταση προϊόντος. Η καταγγελία περιλάμβανε αποδεικτικά στοιχεία για την ύπαρξη ντάμπινγκ από τις οικείες χώρες και τη συνακόλουθη πρόκληση σημαντικής ζημίας, τα οποία ήταν επαρκή για να δικαιολογήσουν την έναρξη της έρευνας.

(3) Με τον εκτελεστικό κανονισμό (ΕΕ) 2020/104 της Επιτροπής (3), η Επιτροπή υπέβαλε τις εισαγωγές του υπό εξέταση προϊόντος σε καταγραφή όπως προβλέπεται στο άρθρο 14 παράγραφος 5 του βασικού κανονισμού.

1.2. Ενδιαφερόμενα μέρη

(4) Στην ανακοίνωση για την έναρξη διαδικασίας, η Επιτροπή κάλεσε τα ενδιαφερόμενα μέρη να επικοινωνήσουν μαζί της για να συμμετάσχουν στην έρευνα. Επιπλέον, η Επιτροπή ενημέρωσε ειδικά την καταγγέλλουσα, γνωστούς παραγωγούς-εξαγωγείς στις οικείες χώρες, τις αρχές των οικείων χωρών, καθώς και γνωστούς εισαγωγείς και χρήστες στην Ένωση, σχετικά με την έναρξη της έρευνας και τους κάλεσε να συμμετάσχουν.

(5) Τα ενδιαφερόμενα μέρη είχαν την ευκαιρία να υποβάλουν τις παρατηρήσεις τους σχετικά με την έναρξη της έρευνας και να ζητήσουν ακρόαση από την Επιτροπή και/ή τον σύμβουλο ακροάσεων σε διαδικασίες εμπορικών προσφυγών. Η Επιτροπή έλαβε παρατηρήσεις που εξετάζονται στα τμήματα 2.3 και 5.2.3.

1.3. Δειγματοληψία

(6) Στην ανακοίνωση για την έναρξη διαδικασίας η Επιτροπή ανέφερε ότι ήταν πιθανό να προβεί σε δειγματοληψία ενδιαφερόμενων μερών σύμφωνα με το άρθρο 17 του βασικού κανονισμού.

1.3.1. Δειγματοληψία ενωσιακών παραγωγών

(7) Στην ανακοίνωση για την έναρξη διαδικασίας η Επιτροπή ανέφερε ότι είχε αποφασίσει να περιορίσει τους ενωσιακούς παραγωγούς που θα εξετάζονταν σε εύλογο αριθμό, εφαρμόζοντας δειγματοληψία, και ότι είχε επιλέξει προσωρινά ένα δείγμα ενωσιακών παραγωγών. Η Επιτροπή επέλεξε το προσωρινό δείγμα με βάση την παραγωγή και τον όγκο πωλήσεων στην Ένωση που αναφέρθηκαν από τους ενωσιακούς παραγωγούς, στο πλαίσιο της αξιολόγησης της κατάστασης πριν από την έναρξη της διαδικασίας, λαμβάνοντας επίσης υπόψη τη γεωγραφική θέση τους. Το προσωρινό δείγμα που καθορίστηκε με τον τρόπο αυτό αποτελούνταν από τρεις ενωσιακούς παραγωγούς που αντιπροσώπευαν πάνω από το 78 % της παραγωγής και το 88 % των πωλήσεων του ομοειδούς προϊόντος στην Ένωση, και που βρίσκονται σε τρία διαφορετικά κράτη μέλη. Οι λεπτομέρειες για το εν λόγω προσωρινό δείγμα ήταν διαθέσιμες στον φάκελο προς εξέταση από τα ενδιαφερόμενα μέρη, τα οποία είχαν τη δυνατότητα υποβολής παρατηρήσεων. Δεν υποβλήθηκαν παρατηρήσεις.

(8) Ως εκ τούτου, το προσωρινό δείγμα ενωσιακών παραγωγών εγκρίθηκε. Αποτελούταν από την Aperam Belgium (στο εξής: Aperam), την Acciai Speciali Terni SpA (στο εξής: AST) και την OTK Stainless Oy (στο εξής: OTK). Το οριστικό δείγμα είναι αντιπροσωπευτικό του ενωσιακού κλάδου παραγωγής.

1.3.2. Δειγματοληψία εισαγωγέων

(9) Η Επιτροπή, προκειμένου να αποφασίσει κατά πόσον η δειγματοληψία ήταν αναγκαία και, εάν ναι, να επιλέξει δείγμα, ζήτησε από όλους τους γνωστούς μη συνδεδεμένους εισαγωγείς να παράσχουν τις πληροφορίες που προσδιορίζονται στην ανακοίνωση για την έναρξη διαδικασίας.

(10) Δύο μη συνδεδεμένοι εισαγωγείς αναγγέλθηκαν ως ενδιαφερόμενα μέρη και παρείχαν τα στοιχεία που είχαν ζητηθεί. Λόγω του μικρού αριθμού απαντήσεων, η Επιτροπή αποφάσισε ότι δεν ήταν αναγκαίο να γίνει δειγματοληψία. Και οι δύο εισαγωγείς κλήθηκαν να συμπληρώσουν ένα ερωτηματολόγιο.

1.3.3. Δειγματοληψία παραγωγών-εξαγωγέων στις οικείες χώρες

(11) Λαμβάνοντας υπόψη τον αριθμό των γνωστών παραγωγών του υπό εξέταση προϊόντος στις οικείες χώρες, η ανακοίνωση για την έναρξη διαδικασίας προέβλεπε τη δειγματοληψία μόνο στη ΛΔΚ και, επομένως, η Επιτροπή ζήτησε από όλους τους Κινέζους παραγωγούς-εξαγωγείς να παράσχουν τα στοιχεία που προσδιορίζονταν στην ανακοίνωση για την έναρξη διαδικασίας, ώστε να αποφασιστεί εάν είναι απαραίτητη η δειγματοληψία και, εάν ναι, να επιλεγεί το δείγμα.

(12) Επιπλέον, η Επιτροπή ζήτησε από την πρεσβεία της Δημοκρατίας της Ινδονησίας στις Βρυξέλλες, την Αποστολή της Λαϊκής Δημοκρατίας της Κίνας στην Ευρωπαϊκή Ένωση και την Αντιπροσωπεία της Ταϊβάν στην Ευρωπαϊκή Ένωση να ορίσουν και/ή να επικοινωνήσουν με τυχόν άλλους παραγωγούς-εξαγωγείς που ενδεχομένως θα ενδιαφέρονταν να συμμετάσχουν στην έρευνα.

1.3.3.1. Ινδονησία

(13) Κατά την έναρξη της έρευνας υπήρχαν μόνο δύο παραγωγοί-εξαγωγείς στην Ινδονησία που ήταν γνωστοί στην Επιτροπή. Ως εκ τούτου, η Επιτροπή δεν είχε την πρόθεση να επιλέξει δείγμα. Δεν παρουσιάστηκαν άλλοι παραγωγοί-εξαγωγείς. Επομένως, η Επιτροπή διεξήγαγε την έρευνα για τους δύο παραγωγούς-εξαγωγείς στην Ινδονησία.

1.3.3.2. Λαϊκή Δημοκρατία της Κίνας

(14) Πέντε παραγωγοί-εξαγωγείς στη ΛΔΚ υπέβαλαν τα στοιχεία που τους ζητήθηκαν στην ανακοίνωση για την έναρξη διαδικασίας και συμφώνησαν να συμπεριληφθούν στο δείγμα. Σύμφωνα με το άρθρο 17 παράγραφος 1 του βασικού κανονισμού, η Επιτροπή επέλεξε δείγμα τριών εταιρειών, για τις οποίες θα μπορούσε εύλογα να διεξαχθεί έρευνα εντός του διαθέσιμου χρόνου. Βάση για την επιλογή του δείγματος ήταν οι μεγαλύτεροι όγκοι εξαγωγών προς την Ένωση.

(15) Σύμφωνα με το άρθρο 17 παράγραφος 2 του βασικού κανονισμού, ζητήθηκε η γνώμη όλων των γνωστών υπό εξέταση παραγωγών-εξαγωγέων και των αρχών της ΛΔΚ για την επιλογή του δείγματος. Δεν υποβλήθηκαν παρατηρήσεις.

(16) Μετά τις επιτόπιες επαληθεύσεις, δεδομένων των ελλείψεων των πληροφοριών που παρασχέθηκαν από έναν Κινέζο παραγωγό-εξαγωγέα του δείγματος, η Επιτροπή αποφάσισε να μην λάβει υπόψη τις συγκεκριμένες πληροφορίες βάσει του άρθρου 18 παράγραφος 1 του βασικού κανονισμού (4).

(17) Ως αποτέλεσμα των ανωτέρω, το δείγμα των Κινέζων παραγωγών-εξαγωγέων μειώθηκε σε δύο εταιρείες, οι οποίες καλύπτουν περίπου το 92 % των κινεζικών εξαγωγών του υπό εξέταση προϊόντος στην Ένωση κατά την περίοδο της έρευνας, ποσοστό που αντιστοιχούσε και πάλι σε υψηλό επίπεδο συνεργασίας.

1.3.3.3. Ταϊβάν

(18) Στην ανακοίνωση για την έναρξη διαδικασίας δεν υπήρχε πρόβλεψη για δειγματοληψία στην Ταϊβάν, δεδομένου ότι υπήρχε μόνο ένας παραγωγός-εξαγωγέας που ήταν γνωστός στην Επιτροπή. Ωστόσο, λίγο πριν από την έναρξη της διαδικασίας, η Επιτροπή ενημερώθηκε από την Αντιπροσωπεία της Ταϊβάν στην Ευρωπαϊκή Ένωση ότι ενδέχεται να υπάρχουν 12 επιπλέον παραγωγοί-εξαγωγείς του υπό εξέταση προϊόντος στην Ταϊβάν. Ως εκ τούτου, η Επιτροπή ζήτησε, κατά την έναρξη της διαδικασίας, από τα 13 μέρη να απαντήσουν στις ερωτήσεις της δειγματοληψίας και, στη συνέχεια, να απαντήσουν σε κάποιες άλλες ερωτήσεις που είχαν ως στόχο την αποσαφήνιση του ρόλου και των επακριβών δραστηριοτήτων τους. Βάσει αυτού, η Επιτροπή εντόπισε τελικά δύο παραγωγούς-εξαγωγείς του υπό εξέταση προϊόντος στην Ταϊβάν. Ως εκ τούτου, δεν ήταν αναγκαία η διενέργεια δειγματοληψίας.

(19) Οι δύο παραγωγοί-εξαγωγείς αντιπροσώπευαν περίπου το 56 % του συνολικού όγκου εξαγωγών από την Ταϊβάν στην Ένωση. Οι απαντήσεις 7 εκ των μερών της Ταϊβάν, με τα οποία επικοινώνησε η Επιτροπή κατά την έναρξη της διαδικασίας, αποκάλυψαν ότι οι εν λόγω εταιρείες ήταν στην πραγματικότητα ανεξάρτητα κέντρα παροχής υπηρεσιών και/ή έμποροι, και ότι οι περισσότεροι —αν όχι όλοι— εναπομείναντες εξαγωγείς της Ταϊβάν προς την Ένωση συνίσταντο από τα εν λόγω μέρη. Τα σχετικά κέντρα παροχής υπηρεσιών δεν διέθεταν εγκαταστάσεις θερμής ή ψυχρής έλασης και, επομένως, δεν πληρούσαν τις προϋποθέσεις για να θεωρηθούν παραγωγοί του υπό εξέταση προϊόντος. Επιπλέον, η προστιθέμενη αξία τους ήταν ήσσονος σημασίας σε σχέση με το κόστος των εισροών τους. Ωστόσο η Επιτροπή, κατόπιν των απαντήσεων που έλαβε από αυτούς στις ερωτήσεις που αναφέρονται στην αιτιολογική σκέψη 18 ανωτέρω, τους απέστειλε στη συνέχεια συνοπτικό ερωτηματολόγιο, ώστε να αποκτήσει πλήρη εικόνα της λειτουργίας των εγχώριων και των εξαγωγικών πωλήσεων του υπό εξέταση προϊόντος από την Ταϊβάν.

1.4. Ατομική εξέταση

(20) Αρχικά, τέσσερις Κινέζοι παραγωγοί-εξαγωγείς που υπέβαλαν το έντυπο δειγματοληψίας ζήτησαν ατομική εξέταση σύμφωνα με το άρθρο 17 παράγραφος 3 του βασικού κανονισμού. Η Επιτροπή διέθεσε το ερωτηματολόγιο ηλεκτρονικά κατά την ημέρα έναρξης της διαδικασίας (5). Επιπλέον, κατά την ανακοίνωση του δείγματος, η Επιτροπή ενημέρωσε τους παραγωγούς-εξαγωγείς που δεν συμμετείχαν στο δείγμα ότι ήταν υποχρεωμένοι να απαντήσουν στο ερωτηματολόγιο, εάν επιθυμούσαν να εξεταστούν μεμονωμένα. Ωστόσο, καμία από τις εταιρείες δεν υπέβαλε απαντήσεις στο ερωτηματολόγιο. Επομένως, δεν χορηγήθηκε ατομική εξέταση.

1.5. Απαντήσεις στο ερωτηματολόγιο και επιτόπιες επαληθεύσεις

(21) Η Επιτροπή απέστειλε στην κυβέρνηση της Λαϊκής Δημοκρατίας της Κίνας (στο εξής: κινεζική κυβέρνηση) ερωτηματολόγιο σχετικά με την ύπαρξη σημαντικών στρεβλώσεων στη ΛΔΚ κατά την έννοια του άρθρου 2 παράγραφος 6α στοιχείο β) του βασικού κανονισμού.

(22) Επιπλέον, η καταγγέλλουσα έδωσε στην καταγγελία της επαρκή —εκ πρώτης όψεως— αποδεικτικά στοιχεία ότι υπάρχουν στρεβλώσεις όσον αφορά τις πρώτες ύλες σχετικά με το υπό εξέταση προϊόν στην Ινδονησία και τη ΛΔΚ. Ως εκ τούτου, όπως αναφερόταν στην ανακοίνωση για την έναρξη διαδικασίας, η έρευνα θα κάλυπτε τις εν λόγω στρεβλώσεις όσον αφορά τις πρώτες ύλες προκειμένου να καθοριστεί κατά πόσον πρέπει να εφαρμοστούν οι διατάξεις του άρθρου 7 παράγραφοι 2α και 2β του βασικού κανονισμού όσον αφορά την Ινδονησία και τη ΛΔΚ. Για τον λόγο αυτό, η Επιτροπή απέστειλε σχετικά συμπληρωματικά ερωτηματολόγια στην ινδονησιακή και την κινεζική κυβέρνηση.

(23) Η Επιτροπή απέστειλε ερωτηματολόγια στους τρεις ενωσιακούς παραγωγούς του δείγματος, στην καταγγέλλουσα, στους δύο μη συνδεδεμένους εισαγωγείς και τους δύο χρήστες που είχαν αναγγελθεί, στους εννέα παραγωγούς-εξαγωγείς στις οικείες χώρες και σε όλους τους άλλους οικονομικούς φορείς που αναγγέλθηκαν και ζήτησαν ερωτηματολόγιο. Τα ίδια ερωτηματολόγια διατέθηκαν και ηλεκτρονικά (6) την ημέρα έναρξης της διαδικασίας.

(24) Απαντήσεις στα ερωτηματολόγια ελήφθησαν από τους τρεις ενωσιακούς παραγωγούς του δείγματος, δύο μη συνδεδεμένους εισαγωγείς, δύο χρήστες, τους δύο γνωστούς παραγωγούς-εξαγωγείς από την Ινδονησία, τους τρεις παραγωγούς-εξαγωγείς του δείγματος από τη ΛΔΚ, τους δύο παραγωγούς-εξαγωγείς από την Ταϊβάν και ένα μη συνδεδεμένο κέντρο παροχής υπηρεσιών από την Ταϊβάν. Η ινδονησιακή κυβέρνηση έστειλε επίσης απάντηση στο ερωτηματολόγιο. Η κινεζική κυβέρνηση δεν απέστειλε καμία απάντηση σε κανένα από τα δύο ερωτηματολόγια.

(25) Η Επιτροπή αναζήτησε και επαλήθευσε όλες τις πληροφορίες που έκρινε απαραίτητες για τον προσωρινό προσδιορισμό του ντάμπινγκ, της ζημίας που προέκυψε και του συμφέροντος της Ένωσης. Επιτόπιες επαληθεύσεις δυνάμει του άρθρου 16 του βασικού κανονισμού πραγματοποιήθηκαν στις εγκαταστάσεις των ακόλουθων μερών: α) Ενωσιακοί παραγωγοί και ενώσεις τους — Acciai Speciali Terni SpA, Terni, Ιταλία (στο εξής: AST), — Aperam Stainless Belgium, Châtelet και Genk, Βέλγιο (στο εξής: Aperam), — Outokumpu Stainless Oy, Tornio, Φινλανδία (στο εξής: OTK), — Eurofer, Βρυξέλλες, Βέλγιο. β) Χρήστες στην Ένωση — Marcegaglia Specialties SpA, Mantova, Ιταλία (στο εξής: Marcegaglia). γ) Παραγωγοί-εξαγωγείς Παραγωγοί-εξαγωγείς στην Ινδονησία: — PT Indonesia Tsingshan Stainless Steel, Τζακάρτα (στο εξής: ITSS), — PT Indonesia Guang Ching Nickel and Stainless Steel Industry, Τζακάρτα (στο εξής: GCNS). Παραγωγοί-εξαγωγείς στη ΛΔΚ: — Shanxi Taigang Stainless Steel Co., Ltd., Taiyuan (στο εξής: STSS), ο οικείος εξαγωγέας της στην τρίτη χώρα — Tisco Stainless Steel (H.K.) Ltd., Χονγκ Κονγκ (στο εξής: Tisco HK), και πέντε συνδεδεμένες εταιρείες που είναι εγκατεστημένες στη ΛΔΚ: Beijing Taigang Sales Co., Shanxi Taigang Bonded & Comprehensive, Taiyuan Iron & Steel (όμιλος) Fly Ash Comprehensive Utilization Co., Ltd., Taiyuan Taigang Daming Metal Products, Ltd. και Tianjin Tisco and TPCO Stainless Steel, — Fujian Fuxin Special Steel Co., Ltd., Ximen (στο εξής: FSS), — Zhenxhi Group Eastern Special Steel Co., Ltd., Jiaxing (στο εξής: Zhenshi). Παραγωγοί-εξαγωγείς στην Ταϊβάν: — Yieh United Steel Co. (στο εξής: Yusco)· ο συνδεδεμένος με αυτόν παραγωγός Tang Eng Iron Works Co., Ltd. (στο εξής: Tang Eng)· το συνδεδεμένο με αυτόν κέντρο παροχής υπηρεσιών Yieh Mau Co. (στο εξής: YMC)· και ο συνδεδεμένος με αυτόν έμπορος Yieh Co., Ltd. (στο εξής: YCL), Kaohsiung (στο εξής, από κοινού: όμιλος Yusco), — Walsin Lihwa Co., Tainan (στο εξής: Walsin). Ανεξάρτητο κέντρο παροχής υπηρεσιών στην Ταϊβάν: — YC INOX Ltd., περιφέρεια Changhua (στο εξής: YC INOX).

(26) Διεξήχθη διαβούλευση με την ινδονησιακή κυβέρνηση όσον αφορά τη διαδικασία του άρθρου 7 παράγραφοι 2α και 2β του βασικού κανονισμού.

1.6. Περίοδος της έρευνας και εξεταζόμενη περίοδος

(27) Η έρευνα για την ύπαρξη ντάμπινγκ και ζημίας κάλυψε την περίοδο από την 1η Ιουλίου 2018 έως την 30ή Ιουνίου 2019 (στο εξής: περίοδος της έρευνας). Η εξέταση των συναφών τάσεων για την εκτίμηση της ζημίας κάλυψε την περίοδο από την 1η Ιανουαρίου 2016 έως το τέλος της περιόδου της έρευνας (στο εξής: εξεταζόμενη περίοδος).

1.7. Διαδικασία για τον καθορισμό της κανονικής αξίας σύμφωνα με το άρθρο 2 παράγραφος 6α του βασικού κανονισμού

(28) Με βάση τα επαρκή αποδεικτικά στοιχεία που ήταν διαθέσιμα κατά την έναρξη της έρευνας, τα οποία καταδείκνυαν την ύπαρξη σημαντικών στρεβλώσεων κατά την έννοια του άρθρου 2 παράγραφος 6α στοιχείο β) του βασικού κανονισμού όσον αφορά τη ΛΔΚ, η Επιτροπή έκρινε σκόπιμο να κινήσει την έρευνα για τους παραγωγούς-εξαγωγείς της εν λόγω χώρας με βάση το άρθρο 2 παράγραφος 6α του βασικού κανονισμού.

(29) Κατά συνέπεια, προκειμένου να συγκεντρωθούν τα απαραίτητα στοιχεία για την ενδεχόμενη εφαρμογή του άρθρου 2 παράγραφος 6α του βασικού κανονισμού, στην ανακοίνωση για την έναρξη διαδικασίας, η Επιτροπή κάλεσε όλους τους παραγωγούς-εξαγωγείς της ΛΔΚ να παράσχουν τις πληροφορίες που ζητούνται στο παράρτημα III της ανακοίνωσης για την έναρξη διαδικασίας όσον αφορά τις εισροές που χρησιμοποιήθηκαν για την παραγωγή SSHR. Πέντε Κινέζοι παραγωγοί-εξαγωγείς υπέβαλαν τις σχετικές πληροφορίες.

(30) Προκειμένου να συγκεντρώσει τις πληροφορίες που έκρινε αναγκαίες για την έρευνά της όσον αφορά τις εικαζόμενες σημαντικές στρεβλώσεις κατά την έννοια του άρθρου 2 παράγραφος 6α στοιχείο β) του βασικού κανονισμού, η Επιτροπή απέστειλε ερωτηματολόγιο στην κινεζική κυβέρνηση, όπως περιγράφεται στην αιτιολογική σκέψη 21. Καμία απάντηση δεν ελήφθη από την κινεζική κυβέρνηση. Στη συνέχεια, η Επιτροπή ενημέρωσε την κινεζική κυβέρνηση ότι θα χρησιμοποιήσει τα διαθέσιμα πραγματικά στοιχεία κατά την έννοια του άρθρου 18 του βασικού κανονισμού για τον προσδιορισμό της ύπαρξης σημαντικών στρεβλώσεων στη ΛΔΚ.

(31) Στην ανακοίνωση για την έναρξη διαδικασίας η Επιτροπή κάλεσε επίσης όλα τα ενδιαφερόμενα μέρη να γνωστοποιήσουν τις απόψεις τους, να υποβάλουν πληροφορίες και να προσκομίσουν αποδεικτικά στοιχεία σχετικά με τη σκοπιμότητα της εφαρμογής του άρθρου 2 παράγραφος 6α του βασικού κανονισμού, εντός 37 ημερών από την ημερομηνία δημοσίευσης της εν λόγω ανακοίνωσης στην Επίσημη Εφημερίδα της Ευρωπαϊκής Ένωσης. Δύο παραγωγοί-εξαγωγείς διατύπωσαν παρατηρήσεις σχετικά με την ύπαρξη σημαντικών στρεβλώσεων.

(32) Στην ανακοίνωση για την έναρξη διαδικασίας η Επιτροπή διευκρίνισε επίσης ότι, με βάση τα διαθέσιμα αποδεικτικά στοιχεία, ενδέχεται να χρειαστεί να επιλέξει κατάλληλη αντιπροσωπευτική χώρα, σύμφωνα με το άρθρο 2 παράγραφος 6α στοιχείο α) του βασικού κανονισμού, για τον καθορισμό της κανονικής αξίας με βάση τιμές χωρίς στρεβλώσεις ή δείκτες αναφοράς.

(33) Στις 9 Σεπτεμβρίου 2019 η Επιτροπή δημοσίευσε ένα πρώτο σημείωμα για τον φάκελο (στο εξής: σημείωμα της 9ης Σεπτεμβρίου), με το οποίο ζήτησε τις απόψεις των ενδιαφερομένων μερών όσον αφορά τις σχετικές πηγές που μπορεί να χρησιμοποιήσει η Επιτροπή για τον καθορισμό της κανονικής αξίας, σύμφωνα με το άρθρο 2 παράγραφος 6α) στοιχείο ε) δεύτερο εδάφιο του βασικού κανονισμού. Στο εν λόγω σημείωμα, η Επιτροπή παρείχε κατάλογο με όλους τους συντελεστές παραγωγής, όπως τα υλικά, την ενέργεια και το εργατικό δυναμικό, που χρησιμοποιήθηκαν για την παραγωγή του υπό εξέταση προϊόντος από τους παραγωγούς-εξαγωγείς. Επιπλέον, με βάση τα κριτήρια που διέπουν την επιλογή τιμών ή δεικτών αναφοράς χωρίς στρεβλώσεις, η Επιτροπή εντόπισε τις πιθανές αντιπροσωπευτικές χώρες (δηλαδή τη Βραζιλία, τη Μαλαισία, τη Νότια Αφρική και την Τουρκία).

(34) Η Επιτροπή έδωσε τη δυνατότητα σε όλα τα ενδιαφερόμενα μέρη να υποβάλουν παρατηρήσεις. Η Επιτροπή έλαβε παρατηρήσεις από δύο Κινέζους παραγωγούς-εξαγωγείς και από την καταγγέλλουσα. Η κινεζική κυβέρνηση δεν υπέβαλε παρατηρήσεις.

(35) Η Επιτροπή απάντησε στις ληφθείσες παρατηρήσεις σε δεύτερο σημείωμα σχετικά με τις πηγές για τον καθορισμό της κανονικής αξίας, με ημερομηνία 10 Οκτωβρίου 2019 (στο εξής: σημείωμα της 10ης Οκτωβρίου). Η Επιτροπή κατάρτισε επίσης προσωρινό κατάλογο των συντελεστών παραγωγής και κατέληξε στο συμπέρασμα ότι, σ’ αυτό το στάδιο, η Βραζιλία ήταν η καταλληλότερη αντιπροσωπευτική χώρα σύμφωνα με το άρθρο 2 παράγραφος 6α στοιχείο α) πρώτο εδάφιο του βασικού κανονισμού. Η Επιτροπή κάλεσε τα ενδιαφερόμενα μέρη να υποβάλουν τις παρατηρήσεις τους, αλλά δεν έλαβε καμία παρατήρηση.

2. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ

2.1. Υπό εξέταση προϊόν

(36) Το προϊόν που εξετάζει η παρούσα έρευνα είναι τα πλατέα προϊόντα έλασης από ανοξείδωτο χάλυβα, σε ρόλους ή μη (συμπεριλαμβανομένων προϊόντων κομμένων σε ορισμένο μήκος και στενών λωρίδων), που έχουν απλώς υποβληθεί σε θερμή έλαση και εξαιρουμένων των προϊόντων, όχι σε ρόλους, πλάτους τουλάχιστον 600 mm και πάχους που υπερβαίνει τα 10 mm, τα οποία υπάγονται επί του παρόντος στους κωδικούς ΕΣ 7219 11, 7219 12, 7219 13, 7219 14, 7219 22, 7219 23, 7219 24, 7220 11 και 7220 12, καταγωγής Λαϊκής Δημοκρατίας της Κίνας, Ταϊβάν και Ινδονησίας. Οι κωδικοί του εναρμονισμένου συστήματος (στο εξής: ΕΣ) παρατίθενται για πληροφοριακούς και μόνο λόγους.

2.2. Ομοειδές προϊόν

(37) Η έρευνα έδειξε ότι τα ακόλουθα προϊόντα έχουν τα ίδια βασικά φυσικά, χημικά και τεχνικά χαρακτηριστικά, καθώς και τις ίδιες βασικές χρήσεις: — το υπό εξέταση προϊόν, — το προϊόν που παράγεται και πωλείται στην εγχώρια αγορά των οικείων χωρών, — το προϊόν που παράγεται και πωλείται στην εγχώρια αγορά της Βραζιλίας, η οποία χρησίμευσε ως αντιπροσωπευτική χώρα κατά την έννοια του άρθρου 2 παράγραφος 6α του βασικού κανονισμού, και — το προϊόν που παράγεται και πωλείται στην Ένωση από τον ενωσιακό κλάδο παραγωγής.

(38) Στο παρόν στάδιο η Επιτροπή αποφάσισε ότι τα εν λόγω προϊόντα αποτελούν ομοειδή προϊόντα κατά την έννοια του άρθρου 1 παράγραφος 4 του βασικού κανονισμού.

2.3. Ισχυρισμοί όσον αφορά το πεδίο κάλυψης του προϊόντος

(39) Ο Marcegaglia και οι δύο παραγωγοί-εξαγωγείς στην Ινδονησία ισχυρίστηκαν ότι οι «μαύροι» ρόλοι θα έπρεπε να εξαιρεθούν από το πεδίο της έρευνας. Ισχυρίστηκαν ότι η παρούσα έρευνα καλύπτει δύο διαφορετικούς τύπους ρόλων από ανοξείδωτο χάλυβα, ήτοι «λευκούς» και «μαύρους» ρόλους, και ότι, παρόλο που τόσο οι «μαύροι» όσο και οι «λευκοί» ρόλοι κατατάσσονται στους ίδιους κωδικούς ΕΣ (όπως ορίζεται στην ανακοίνωση για την έναρξη διαδικασίας), οι ιδιότητές τους και οι προβλεπόμενες χρήσεις διαφέρουν. Ο Marcegaglia υποστήριξε όσον αφορά τις φυσικές και χημικές ιδιότητές τους, μεταξύ άλλων, ότι οι «μαύροι» ρόλοι δεν είναι καν προϊόντα ανοξείδωτου χάλυβα όσον αφορά την αντοχή τους στη διάβρωση. Σύμφωνα με τον Marcegaglia πρόκειται για ημιτελή προϊόντα που δεν έχουν υποστεί ανόπτηση ή αποξείδωση.

(40) Επιπλέον, σύμφωνα με τον Marcegaglia, τα «μαύρα» SSHR κατασκευάζονται μέσω της θερμής έλασης πλακών και διατίθενται κατά κύριο λόγο, αν όχι και αποκλειστικά, σε επιχειρήσεις επανέλασης. Ο Marcegaglia υποστήριξε ότι τα «μαύρα» SSHR μπορούν ουσιαστικά να χρησιμοποιηθούν μόνο για περαιτέρω επεξεργασία (επανέλαση) σε αποξειδωμένους ρόλους ή ρόλους ψυχρής έλασης από ανοξείδωτο χάλυβα, και ότι υπάρχουν μόνο δύο επιχειρήσεις επανέλασης στην Ένωση, ήτοι ο Marcegaglia και ένα ακόμα πολύ μικρότερο μέρος. Επιπλέον, ισχυρίστηκε ότι τα «μαύρα» SSHR, ως κατηγορία προϊόντων, ομοιάζουν πολύ περισσότερο στις πλάκες από ανοξείδωτο χάλυβα σε σχέση με τα «λευκά» SSHR, λόγω της εγγενούς φύσης τους ως ημιτελή προϊόντα.

(41) Ακόμη, σύμφωνα με τον Marcegaglia, τα «λευκά» SSHR αποτελούν τελικά προϊόντα που έχουν κατασκευαστεί μετά από ανόπτηση ή αποξείδωση «μαύρων» SSHR. Ως εκ τούτου, τα «μαύρα» SSHR αποτελούν απαραίτητη πρώτη ύλη για την παραγωγή «λευκών» SSHR, στον ίδιο βαθμό όπως τα πλατέα αποτελούν απαραίτητη πρώτη ύλη για την παραγωγή «μαύρων» SSHR. Επομένως, τα «λευκά» SSHR μπορούν να χρησιμοποιούνται χωρίς περαιτέρω επεξεργασία από τους τελικούς χρήστες για άμεση βιομηχανική εφαρμογή (π.χ. αυτοκινητοβιομηχανία, βιομηχανία μηχανημάτων και βιομηχανία πετροχημικών). Δίνονται σε εταιρείες κοπής ελασμάτων, κατασκευαστές σωλήνων και σε επιχειρήσεις ψυχρής έλασης για περαιτέρω επεξεργασία.

(42) Τέλος, τα σχετικά μέρη ισχυρίστηκαν ότι ο ενωσιακός κλάδος παραγωγής δεν ενδιαφέρεται να προμηθεύει την αγορά με «μαύρους» ρόλους, καθώς οι παραγωγοί προτιμούν να χρησιμοποιούν οι ίδιοι τους «μαύρους» ρόλους που παράγουν για την περαιτέρω μεταποίησή τους σε «λευκούς» ρόλους και άλλα προϊόντα επόμενου σταδίου. Επομένως, σύμφωνα με τα εν λόγω μέρη, η ασφάλεια εφοδιασμού «μαύρων» ρόλων θα διακυβευόταν αν αυτοί περιλαμβάνονταν στο πεδίο εφαρμογής των όποιων μέτρων.

(43) H Eurofer αντέκρουσε τους ισχυρισμούς των αιτιολογικών σκέψεων 39 έως 42. Επέμεινε, μεταξύ άλλων, ότι οι «μαύροι» και οι «λευκοί» ρόλοι είναι αμφότεροι πλατέα προϊόντα από ανοξείδωτο χάλυβα με τα ίδια φυσικά χαρακτηριστικά και χημική σύνθεση για την ίδια ποιότητα χάλυβα, ότι κατασκευάζονται από τις ίδιες πρώτες ύλες (κυρίως χρώμιο, σκραπ ανοξείδωτου χάλυβα και νικέλιο) και ότι η προστιθέμενη αξία για την επεξεργασία «μαύρων» ρόλων είναι περιορισμένη και αντιπροσωπεύει λιγότερο από το 8 % του κόστους παραγωγής ενός «λευκού» ρόλου. Η Eurofer αναφέρθηκε επίσης σε συνολική μη χρησιμοποιηθείσα ικανότητα παραγωγής των ενωσιακών παραγωγών άνω των 2 εκατομμυρίων τόνων και ανέφερε ότι ο ενωσιακός κλάδος παραγωγής μπορεί και είναι πρόθυμος να ικανοποιήσει το σύνολο της ζήτησης για SSHR στην ενωσιακή αγορά, ανεξάρτητα από τον τύπο του προϊόντος. Επιπλέον, υποστήριξε ότι αρκετοί ενωσιακοί παραγωγοί κοινοποίησαν στους ιστοτόπους τους ότι είναι ικανοί και πρόθυμοι να παραδώσουν «μαύρους» ρόλους. Ως εκ τούτου, ισχυρίστηκε ότι η ασφάλεια του εφοδιασμού «μαύρων» ρόλων δεν τίθεται σε κίνδυνο, αλλά επισήμανε τον κίνδυνο καταστρατήγησης σε περίπτωση εξαίρεσης των «μαύρων» ρόλων.

(44) Η Επιτροπή ανέλυσε τους ισχυρισμούς. Όσον αφορά τα χαρακτηριστικά του προϊόντος, η έρευνα έδειξε ότι οι «μαύροι» ρόλοι και οι «λευκοί» ρόλοι έχουν την ίδια χημική σύνθεση. Συγκεκριμένα, οι «μαύροι» ρόλοι κατασκευάζονται από το ίδιο βασικό υλικό και, επομένως, έχουν τα ίδια χαρακτηριστικά με τους «λευκούς» ρόλους ανάλογα με την ποιότητα του χάλυβα. Επομένως, οι «μαύροι» ρόλοι εμπίπτουν στις ίδιες κλάσεις της Συνδυασμένης Ονοματολογίας με τους «λευκούς» ρόλους που καλύπτονται από τη διαδικασία και που ξεκινάνε με 7219 ή 7220. Οι εν λόγω κλάσεις εμπίπτουν αμφότερες στο τμήμα «ανοξείδωτος χάλυβας» του κεφαλαίου 72 (σίδηρος και χάλυβας) της Συνδυασμένης Ονοματολογίας. Επιπλέον, οι «μαύροι» και οι «λευκοί» ρόλοι έχουν τα ίδια φυσικά χαρακτηριστικά, καθώς έχουν παρόμοιες διαστάσεις. Οι «μαύροι» και οι «λευκοί» ρόλοι είναι εναλλάξιμοι για τις επιχειρήσεις επανέλασης με εγκαταστάσεις ανόπτησης και αποξείδωσης, το οποίο σημαίνει ότι, πράγματι, υπάρχει κίνδυνος καταστρατήγησης σε περίπτωση εξαίρεσης των «μαύρων» ρόλων από το πεδίο του υπό εξέταση προϊόντος.

(45) Όσον αφορά την εικαζόμενη έλλειψη ενδιαφέροντος του ενωσιακού κλάδου παραγωγής για την πώληση «μαύρων» ρόλων, ο ισχυρισμός αυτός δεν τεκμηριώθηκε με αποδεικτικά στοιχεία. Αντιθέτως, η έρευνα έδειξε ότι ο ενωσιακός κλάδος παραγωγής έχει σημαντική πλεονάζουσα παραγωγική ικανότητα, η οποία είναι εξίσου διαθέσιμη για «μαύρους» και «λευκούς» ρόλους, και ότι, παρά τις δύσκολες συνθήκες της αγοράς, κατά την περίοδο της έρευνας πούλησε πολύ μεγάλες ποσότητες «μαύρων» ρόλων στην αγορά της Ένωσης, συμπεριλαμβανομένου (αλλά όχι αποκλειστικά) του Marcegaglia. Αυτό δείχνει ότι έχει ουσιαστικό συμφέρον να εξυπηρετήσει την αγορά.

(46) Σ’ αυτή τη βάση, συνάγεται προσωρινά το συμπέρασμα ότι οι «μαύροι» και οι «λευκοί» ρόλοι έχουν τα ίδια βασικά φυσικά και χημικά χαρακτηριστικά και ότι αποτελούν μία ενιαία ομάδα προϊόντων. Κατά συνέπεια, οι ισχυρισμοί που αναφέρονται στις αιτιολογικές σκέψεις 39 έως 42 ανωτέρω απορρίπτονται.

(47) Αρκετά μέρη ισχυρίστηκαν ότι τα SSHR πλάτους 1 600 mm και άνω, συμπεριλαμβανομένων των SSHR πλάτους 2 000 mm, θα έπρεπε να εξαιρεθούν από το πεδίο της έρευνας, διότι η εισαγωγή μέτρων αντιντάμπινγκ επί των ειδικών αυτών υλικών θα μείωνε ακόμη περισσότερο τη δυνατότητα αγοράς τους, καθώς είναι ήδη πολύ δύσκολο να τα προμηθευτεί κανείς. Επιπλέον, θα περιόριζε την ανταγωνιστικότητά των εν λόγω μερών έναντι μη ενωσιακών παραγωγών συγκολλημένων σωλήνων μεγάλης διαμέτρου.

(48) Ο ισχυρισμός αυτός απορρίπτεται. Τα SSHR πλάτους 1 600 mm ή περισσότερο έχουν τα ίδια βασικά χημικά χαρακτηριστικά με τα μικρότερα SSHR. Επίσης, έχουν τα ίδια βασικά φυσικά χαρακτηριστικά, εκτός από το πλάτος. Τα SSHR μεγαλύτερου πλάτους θα μπορούσαν εύκολα να μετατραπούν σε μικρότερα SSHR με απλές εργασίες κοπής. Συνεπώς, θα υπήρχε κίνδυνος καταστρατήγησης σε περίπτωση που οι μεγαλύτεροι ρόλοι εξαιρούνταν από το πεδίο του υπό εξέταση προϊόντος.

(49) Η κοινοπραξία για τις εισαγωγές πλατέων προϊόντων θερμής έλασης από ανοξείδωτο χάλυβα (7) ισχυρίστηκε ότι οι ρόλοι με πάχος άνω των 10 mm θα πρέπει να εξαιρεθούν, δεδομένου ότι υπάρχουν μόνο δύο μονάδες στην Ένωση που είναι σε θέση να παράγουν SSHR πάχους άνω των 13 mm. H Επιτροπή θεωρεί ότι δεν υπάρχουν βάσιμοι λόγοι εξαίρεσης των εν λόγω ρόλων, οι οποίοι αναμφίβολα έχουν τα ίδια βασικά φυσικά και χημικά χαρακτηριστικά και χρήσεις με όλους τους άλλους τύπους του προϊόντος που εμπίπτουν στο πεδίο αυτού. Επιπλέον, και όπως αναφέρεται από την ίδια την κοινοπραξία, ο ενωσιακός κλάδος παραγωγής έχει την ικανότητα να τα προμηθεύει. Συνεπώς, ο ισχυρισμός απορρίπτεται.

3. ΝΤΑΜΠΙΝΓΚ

3.1. Ινδονησία

3.1.1. Παραγωγοί-εξαγωγείς

(50) Κατά τη διάρκεια της περιόδου της έρευνας, υπήρχαν δύο παραγωγοί-εξαγωγείς στην Ινδονησία, οι εταιρείες ITSS και GCNS. Οι εταιρείες συνδέονταν μεταξύ τους μέσω της μητρικής τους εταιρείας, της κινεζικής χαλυβουργικής Tsingshan Steel Group.

(51) Μαζί με την ινδονησιακή εταιρεία PT Bintang Delapan, η Tsingshan Steel Group ίδρυσε το βιομηχανικό πάρκο Indonesia Morwali Industrial Park (στο εξής: IMIP) στο Sulawesi, Ινδονησία (8). Στην έρευνα συμμετείχαν οι ακόλουθες εταιρείες που συνδέονται μέσω της Tsingshan Steel Group και είναι εγκατεστημένες στο IMIP: — η GCNS είναι καθετοποιημένος παραγωγός-εξαγωγέας του υπό εξέταση προϊόντος που μεταποιεί το μετάλλευμα νικελίου σε «μαύρα» SSHR, — η ITSS είναι καθετοποιημένος παραγωγός-εξαγωγέας που μεταποιεί το μετάλλευμα νικελίου σε πλάκες από ανοξείδωτο χάλυβα, — η PT Sulawesi Mining Investment (στο εξής: SMI) είναι μεταλλουργείο που μεταποιεί το μετάλλευμα νικελίου σε σιδηρονικέλιο και, στη συνέχεια, σε πλάκες από ανοξείδωτο χάλυβα, — η PT Indonesia Ruipu Nickel and Chrome Alloy (στο εξής: IRNC) είναι παραγωγός σιδηροχρωμίου και προϊόντων επόμενου σταδίου του υπό εξέταση προϊόντος που είναι σε θέση να μεταποιήσει περαιτέρω τα «λευκά» SSHR με ψυχρή έλαση, — η PT Tsingshan Steel Indonesia (στο εξής: TSI) είναι παραγωγός χυτοσιδήρου νικελίου (που παράγεται από μετάλλευμα νικελίου με χαμηλή περιεκτικότητα σε νικέλιο).

3.1.2. Εφαρμογή του άρθρου 18 του βασικού κανονισμού

(52) Αμφότεροι οι παραγωγοί-εξαγωγείς δεν παρείχαν ουσιαστική απεικόνιση της παγκόσμιας δομής του ομίλου στις απαντήσεις τους στο ερωτηματολόγιο, ούτε κατά τη διάρκεια των επιτόπιων επαληθεύσεων. Επιπλέον, οι συνδεδεμένοι έμποροι που συμμετείχαν στις εξαγωγικές πωλήσεις δεν έδωσαν καμία απάντηση στο ερωτηματολόγιο.

(53) Ως εκ τούτου, η Επιτροπή δεν ήταν σε θέση να επαληθεύσει τη σχέση μεταξύ των παραγωγών-εξαγωγέων και των προμηθευτών τους όσον αφορά το μετάλλευμα νικελίου, το οποίο θεωρείται σημαντική πρώτη ύλη που προσδίδει στο υπό εξέταση προϊόν τα ανοξείδωτα χαρακτηριστικά του. Ειδικότερα, η Επιτροπή δεν ήταν σε θέση να διαπιστώσει εάν οι φερόμενοι ως μη συνδεδεμένοι προμηθευτές ήταν πράγματι ανεξάρτητοι από τους παραγωγούς-εξαγωγείς.

(54) Κατά συνέπεια, η Επιτροπή δεν ήταν σε θέση να αξιολογήσει κατά πόσον το μετάλλευμα νικελίου που προμήθευαν συνδεδεμένα μέρη, τα οποία είχαν αναγνωριστεί με βεβαιότητα ως τέτοια, αγοραζόταν σε τιμές υπό συνθήκες ανταγωνισμού.

(55) Επιπλέον, η Επιτροπή δεν ήταν σε θέση να επαληθεύσει τη σχέση με έναν φερόμενο ως μη συνδεδεμένο πελάτη ενός συνδεδεμένου εγχώριου εμπόρου. Ως εκ τούτου, η Επιτροπή δεν έλαβε υπόψη τις πωλήσεις μεταξύ του συνδεδεμένου εμπόρου και του φερόμενου ως μη συνδεδεμένου πελάτη κατά τον καθορισμό της κανονικής αξίας.

(56) Τέλος, λόγω της μη συνεργασίας των συνδεδεμένων εμπόρων που συμμετείχαν στις εξαγωγικές πωλήσεις, η Επιτροπή δεν ήταν σε θέση να προσδιορίσει την τιμή εξαγωγής προς τον πρώτο μη συνδεδεμένο πελάτη και τις πραγματικές δαπάνες των εν λόγω συνδεδεμένων εμπόρων. Ως εκ τούτου, η Επιτροπή δεν ήταν σε θέση να υπολογίσει την τιμή εξαγωγής με βάση τα στοιχεία που παρείχαν οι παραγωγοί-εξαγωγείς, παρόλο που όλες οι πληροφορίες που παρείχαν η GCNS και η ITSS μπορούσαν να επαληθευτούν με βάση τα αρχεία των εταιρειών.

(57) Η Επιτροπή, με επιστολή της στις 20 Δεκεμβρίου 2019, γνωστοποίησε στη GCNS και στην ITSS την πρόθεσή της να εφαρμόσει το άρθρο 18 του βασικού κανονισμού όσον αφορά ορισμένες πτυχές του υπολογισμού του περιθωρίου ντάμπινγκ. Στο πλαίσιο αυτό, οι παραγωγοί-εξαγωγείς υπέβαλαν τις παρατηρήσεις τους στις 7 Ιανουαρίου 2020.

(58) Στις παρατηρήσεις τους για την εφαρμογή του άρθρου 18 του βασικού κανονισμού, οι παραγωγοί-εξαγωγείς υποστήριξαν ότι ο βασικός κανονισμός δεν επιτρέπει στην Επιτροπή να συμπεράνει ότι οι πληροφορίες που παρασχέθηκαν από τους παραγωγούς-εξαγωγείς σχετικά με τις αγορές μεταλλεύματος νικελίου δεν είναι αξιόπιστες, απλά και μόνο επειδή δεν κατέστη δυνατό να διαπιστωθεί η σχέση μεταξύ των παραγωγών-εξαγωγέων και των προμηθευτών τους. Η GCNS και η ITSS αναφέρθηκαν στη νομολογία (9) του Παγκόσμιου Οργανισμού Εμπορίου (στο εξής: ΠΟΕ) και στη συμφωνία δασμολογητέας αξίας του ΠΟΕ (10), από την οποία προκύπτει ότι οι συναλλαγές μεταξύ συνδεδεμένων μερών δεν μπορούν να θεωρηθούν a priori μη αποδεκτές ή μη σύμφωνες με τις συνθήκες ανταγωνισμού. Τέλος, οι παραγωγοί-εξαγωγείς υπενθύμισαν ότι η Επιτροπή επαλήθευσε τις αγορές μεταλλεύματος νικελίου κατά την επιτόπια επαλήθευση.

(59) Σχετικά με το εν λόγω θέμα, η Επιτροπή επιβεβαίωσε ότι όντως οι πληροφορίες που παρασχέθηκαν από τις εταιρείες του ομίλου (GCNS, ITSS, SMI και TSI) σχετικά με την ταυτότητα του προμηθευτή, τον όγκο και την αξία των αγορών πρώτων υλών επαληθεύτηκαν. Ωστόσο, και παρά τους κανόνες του ΠΟΕ και τη νομολογία σχετικά με τις συναλλαγές μεταξύ συνδεδεμένων μερών, με τη μη παροχή πληροφοριών για την παγκόσμια δομή του ομίλου, οι παραγωγοί-εξαγωγείς εμπόδισαν την Επιτροπή να εξετάσει αν οι συναλλαγές για την αγορά πραγματοποιήθηκαν σε τιμές υπό συνθήκες ανταγωνισμού.

(60) Ως εκ τούτου, η Επιτροπή επιβεβαίωσε την πρόθεσή της να αγνοήσει την αναφερόμενη τιμή αγοράς μεταλλεύματος νικελίου και να την αντικαταστήσει με τα διαθέσιμα πραγματικά στοιχεία, σύμφωνα με το άρθρο 18 του βασικού κανονισμού.

(61) Όσον αφορά τον υπολογισμό της τιμής εξαγωγής, οι παραγωγοί-εξαγωγείς επανέλαβαν ότι καταβάλουν κάθε δυνατή προσπάθεια για να εξασφαλίσουν τη συνεργασία των συνδεδεμένων εμπόρων που συμμετέχουν στις εξαγωγικές πωλήσεις. Επιπλέον, οι παραγωγοί-εξαγωγείς υποστήριξαν ότι η Επιτροπή θα πρέπει να χρησιμοποιήσει τις διαθέσιμες πληροφορίες στον φάκελο ως διαθέσιμα πραγματικά στοιχεία.

(62) Σχετικά με το θέμα αυτό, η Επιτροπή αποφάσισε προσωρινά να χρησιμοποιήσει τα διαθέσιμα στοιχεία του φακέλου που υπέβαλαν τα ενδιαφερόμενα μέρη στην Ένωση, τα οποία συνεργάστηκαν με την έρευνα από την έναρξη της διαδικασίας και απέστειλαν απαντήσεις στο ερωτηματολόγιο.

(63) Συμπερασματικά, η Επιτροπή χρησιμοποίησε προσωρινά τα διαθέσιμα πραγματικά στοιχεία για να προσδιορίσει ή να αντικαταστήσει ορισμένες πληροφορίες σύμφωνα με το άρθρο 18 του βασικού κανονισμού, στον βαθμό που περιγράφηκε ανωτέρω.

3.1.3. Κανονική αξία

(64) Η Επιτροπή εξέτασε καταρχάς κατά πόσον ο συνολικός όγκος των εγχώριων πωλήσεων κάθε συνεργαζόμενου παραγωγού-εξαγωγέα ήταν αντιπροσωπευτικός, σύμφωνα με το άρθρο 2 παράγραφος 2 του βασικού κανονισμού. Οι εγχώριες πωλήσεις θεωρούνται αντιπροσωπευτικές αν ο συνολικός όγκος των εγχώριων πωλήσεων του ομοειδούς προϊόντος σε ανεξάρτητους πελάτες στην εγχώρια αγορά ανά παραγωγό-εξαγωγέα αντιπροσωπεύει τουλάχιστον το 5 % του συνολικού όγκου εξαγωγικών πωλήσεων του υπό εξέταση προϊόντος στην Ένωση κατά την περίοδο της έρευνας.

(65) Σ’ αυτή τη βάση, διαπιστώθηκε ότι οι πωλήσεις του ομοειδούς προϊόντος από την GCNS στην εγχώρια αγορά δεν ήταν αντιπροσωπευτικές.

(66) Επομένως, για την περίπτωση που τύπος προϊόντος δεν πωλούταν σε αντιπροσωπευτικές ποσότητες στην εγχώρια αγορά, η Επιτροπή κατασκεύασε την κανονική αξία σύμφωνα με το άρθρο 2 παράγραφοι 3 και 6 του βασικού κανονισμού.

(67) Η κανονική αξία κατασκευάστηκε με την πρόσθεση των παρακάτω στοιχείων στο μέσο κόστος παραγωγής του ομοειδούς προϊόντος της GCNS κατά την περίοδο της έρευνας: α) τα μέσα σταθμισμένα έξοδα πώλησης και γενικά και διοικητικά έξοδα στα οποία υποβλήθηκε η GCNS επί των εγχώριων πωλήσεων του ομοειδούς προϊόντος, κατά τις συνήθεις εμπορικές πράξεις, κατά την περίοδο της έρευνας και β) το μέσο σταθμισμένο κέρδος που πραγματοποίησε η GCNS επί των εγχώριων πωλήσεων του ομοειδούς προϊόντος, κατά τις συνήθεις εμπορικές πράξεις, κατά την περίοδο της έρευνας.

(68) Το κόστος του μεταλλεύματος νικελίου προσαρμόστηκε σύμφωνα με τα λεχθέντα στις αιτιολογικές σκέψεις 79 έως 82.

(69) Η GCNS αγόρασε ορισμένες υπηρεσίες και εισροές με τη μορφή ημιτελών προϊόντων από τους συνδεδεμένους προμηθευτές που είναι εγκατεστημένοι στο IMIP. Η Επιτροπή εξέτασε κατά πόσον οι εν λόγω αγορές πραγματοποιήθηκαν σε τιμή υπό συνθήκες ανταγωνισμού. Εν προκειμένω, η Επιτροπή συνέκρινε, όπου ήταν δυνατό, την τιμή αγοράς με την τιμή του συνδεδεμένου προμηθευτή σε μη συνδεδεμένο πελάτη. Σε περίπτωση που η εν λόγω τιμή δεν ήταν διαθέσιμη, η Επιτροπή συνέκρινε την τιμή αγοράς με μια κατασκευασμένη τιμή αγοράς, λαμβάνοντας υπόψη το κόστος παραγωγής, τα έξοδα πώλησης και γενικά και διοικητικά έξοδα και ένα εύλογο κέρδος για τον συνδεδεμένο προμηθευτή. Κατά περίπτωση, η Επιτροπή αναπροσάρμοσε το κόστος των εν λόγω υπηρεσιών και εισροών της GCNS σύμφωνα με το άρθρο 2 παράγραφος 5 του βασικού κανονισμού.

(70) Με βάση τη δοκιμή αντιπροσωπευτικότητας που επεξηγείται στην αιτιολογική σκέψη 64, οι συνολικές πωλήσεις του ομοειδούς προϊόντος από την ITSS στην εγχώρια αγορά ήταν αντιπροσωπευτικές.

(71) Στη συνέχεια, η Επιτροπή προσδιόρισε τους τύπους του προϊόντος που πωλούνται στην εγχώρια αγορά και οι οποίοι είναι πανομοιότυποι ή συγκρίσιμοι με τους τύπους προϊόντος που πωλούνται προς εξαγωγή στην Ένωση από την ITSS με αντιπροσωπευτικές εγχώριες πωλήσεις.

(72) Ακολούθως, η Επιτροπή εξέτασε κατά πόσον ήταν αντιπροσωπευτικές οι εγχώριες πωλήσεις της ITSS στην εγχώρια αγορά της για κάθε τύπο προϊόντος που είναι πανομοιότυπος ή συγκρίσιμος με τον τύπο του προϊόντος που πωλείται προς εξαγωγή στην Ένωση, σύμφωνα με το άρθρο 2 παράγραφος 2 του βασικού κανονισμού. Οι εγχώριες πωλήσεις ενός τύπου προϊόντος είναι αντιπροσωπευτικές εάν ο συνολικός όγκος των εγχώριων πωλήσεων του συγκεκριμένου τύπου προϊόντος σε ανεξάρτητους πελάτες κατά την περίοδο της έρευνας αντιπροσωπεύει τουλάχιστον το 5 % του συνολικού όγκου των εξαγωγικών πωλήσεων του πανομοιότυπου ή συγκρίσιμου τύπου προϊόντος στην Ένωση. Η Επιτροπή διαπίστωσε ότι οι πωλήσεις ενός τύπου προϊόντος στην εγχώρια αγορά ήταν αντιπροσωπευτικές.

(73) Στη συνέχεια, η Επιτροπή προσδιόρισε το ποσοστό των κερδοφόρων πωλήσεων σε ανεξάρτητους πελάτες στην εγχώρια αγορά για τον εν λόγω τύπο προϊόντος κατά την περίοδο της έρευνας, προκειμένου να αποφασίσει αν θα χρησιμοποιηθούν οι πραγματικές εγχώριες πωλήσεις για τον υπολογισμό της κανονικής αξίας, σύμφωνα με το άρθρο 2 παράγραφος 4 του βασικού κανονισμού.

(74) Η κανονική αξία βασίζεται στην πραγματική εγχώρια τιμή ανά τύπο προϊόντος, ανεξάρτητα από το αν οι εν λόγω πωλήσεις είναι κερδοφόρες ή όχι, αν: α) ο όγκος πωλήσεων του τύπου προϊόντος που πωλήθηκε σε καθαρή τιμή πώλησης ίση ή μεγαλύτερη από το υπολογισμένο κόστος παραγωγής αντιπροσώπευε πάνω από το 80 % του συνολικού όγκου των πωλήσεων του εν λόγω τύπου προϊόντος· και β) η σταθμισμένη μέση τιμή πώλησης του συγκεκριμένου τύπου προϊόντος είναι ίση ή υψηλότερη από το μοναδιαίο κόστος παραγωγής.

(75) Στην προκειμένη περίπτωση, η κανονική αξία είναι ο σταθμισμένος μέσος όρος των τιμών όλων των εγχώριων πωλήσεων του εν λόγω τύπου προϊόντος κατά την περίοδο της έρευνας.

(76) Η κανονική αξία είναι η πραγματική εγχώρια τιμή ανά τύπο προϊόντος και λαμβάνει υπόψη μόνο τις κερδοφόρες εγχώριες πωλήσεις των τύπων προϊόντος κατά την περίοδο της έρευνας, αν: α) ο όγκος των κερδοφόρων πωλήσεων του τύπου προϊόντος αντιπροσωπεύει το πολύ 80 % του συνολικού όγκου των πωλήσεων του τύπου αυτού· ή β) η σταθμισμένη μέση τιμή του συγκεκριμένου τύπου προϊόντος είναι χαμηλότερη από το μοναδιαίο κόστος παραγωγής.

(77) Η ανάλυση των εγχώριων πωλήσεων έδειξε ότι 13,7 % όλων των εγχώριων πωλήσεων του τύπου προϊόντος ήταν κερδοφόρες και ότι η μέση σταθμισμένη τιμή πώλησης ήταν υψηλότερη από το κόστος παραγωγής. Αντιστοίχως, η κανονική αξία υπολογίστηκε ως ο σταθμισμένος μέσος όρος μόνο των κερδοφόρων πωλήσεων.

(78) Για την περίπτωση που τύπος προϊόντος δεν πωλούταν σε αντιπροσωπευτικές ποσότητες στην εγχώρια αγορά, η Επιτροπή κατασκεύασε την κανονική αξία σύμφωνα με το άρθρο 2 παράγραφοι 3 και 6 του βασικού κανονισμού.

(79) Η κανονική αξία κατασκευάστηκε με την πρόσθεση των παρακάτω στοιχείων στο μέσο κόστος παραγωγής του ομοειδούς προϊόντος της ITSS κατά την περίοδο της έρευνας: α) τα μέσα σταθμισμένα έξοδα πώλησης και γενικά και διοικητικά έξοδα της ITSS από τις εγχώριες πωλήσεις του ομοειδούς προϊόντος, κατά τις συνήθεις εμπορικές πράξεις, κατά την περίοδο της έρευνας· και β) το μέσο σταθμισμένο κέρδος που πραγματοποίησε η ITSS επί των εγχώριων πωλήσεων του ομοειδούς προϊόντος, κατά τις συνήθεις εμπορικές πράξεις, κατά την περίοδο της έρευνας.

(80) Το κόστος του μεταλλεύματος νικελίου προσαρμόστηκε σύμφωνα με τα λεχθέντα στις αιτιολογικές σκέψεις 79 έως 82.

(81) Η ITSS αγόρασε ορισμένες υπηρεσίες και εισροές από τους συνδεδεμένους προμηθευτές που είναι εγκατεστημένοι στο IMIP. Η Επιτροπή εξέτασε κατά πόσον οι εν λόγω αγορές πραγματοποιήθηκαν σε τιμή υπό συνθήκες ανταγωνισμού. Εν προκειμένω, η Επιτροπή συνέκρινε, όπου ήταν δυνατό, την τιμή αγοράς με την τιμή του συνδεδεμένου προμηθευτή σε μη συνδεδεμένο πελάτη. Σε περίπτωση που η εν λόγω τιμή δεν ήταν διαθέσιμη, η Επιτροπή συνέκρινε την τιμή αγοράς με μια κατασκευασμένη τιμή αγοράς, λαμβάνοντας υπόψη το κόστος παραγωγής, τα έξοδα πώλησης και γενικά και διοικητικά έξοδα και ένα εύλογο κέρδος για τον συνδεδεμένο προμηθευτή. Κατά περίπτωση, η Επιτροπή αναπροσάρμοσε το κόστος των εν λόγω υπηρεσιών και τις εισροές της ITSS σύμφωνα με το άρθρο 2 παράγραφος 5 του βασικού κανονισμού.

(82) Όπως επεξηγείται στις αιτιολογικές σκέψεις 52 έως 54 και 57 έως 60, η Επιτροπή δεν έλαβε υπόψη το κόστος του μεταλλεύματος νικελίου που ανέφεραν οι δύο παραγωγοί-εξαγωγείς και οι συνδεδεμένοι προμηθευτές τους για ορισμένες εισροές που αναφέρονται στις αιτιολογικές σκέψεις 69 και 78. Η Επιτροπή σκόπευε να χρησιμοποιήσει την αγοραία τιμή του μεταλλεύματος νικελίου στην Ινδονησία ως διαθέσιμο πραγματικό στοιχείο και να αντικαταστήσει το πραγματικό κόστος του μεταλλεύματος νικελίου με την εν λόγω τιμή.

(83) Όσον αφορά το θέμα αυτό, στο πλαίσιο των διαβουλεύσεων με την ινδονησιακή κυβέρνηση για τις πιθανές στρεβλώσεις στον τομέα των πρώτων υλών, σύμφωνα με το άρθρο 7 παράγραφος 2α του βασικού κανονισμού, η Επιτροπή ζήτησε στατιστικά στοιχεία σχετικά με τον όγκο και την αξία των εγχώριων πωλήσεων, τα οποία συλλέγονται κανονικά από την ινδονησιακή κυβέρνηση σύμφωνα με την ισχύουσα νομοθεσία (11). Ωστόσο, η ινδονησιακή κυβέρνηση έδωσε πληροφορίες μόνο για τον όγκο των εγχώριων πωλήσεων. Ως εκ τούτου, οι πληροφορίες αυτές ήταν ελλιπείς και δεν μπορούσαν να χρησιμοποιηθούν για τον καθορισμό της τιμής του μεταλλεύματος νικελίου στην εγχώρια αγορά της Ινδονησίας.

(84) Κατά συνέπεια, η Επιτροπή χρησιμοποίησε την πραγματική τιμή που κατέβαλε ένας παραγωγός-εξαγωγέας, ο οποίος παρείχε πληροφορίες σχετικά με την περιεκτικότητα του μεταλλεύματος νικελίου σε νικέλιο για όλες τις αγορές του. Η Επιτροπή θεώρησε ότι η περιεκτικότητα σε νικέλιο, η οποία επηρεάζει την τιμή του μεταλλεύματος νικελίου, θα πρέπει να ληφθεί υπόψη κατά την αντικατάσταση του κόστους του μεταλλεύματος νικελίου που ανέφεραν οι εταιρείες του ομίλου. Η Επιτροπή εντόπισε τις ακριβότερες συναλλαγές αγοράς για κάθε περιεκτικότητα σε νικέλιο και θεώρησε ότι οι εν λόγω συναλλαγές και τιμές ήταν λιγότερο πιθανό να επηρεαστούν από μια σχέση μεταξύ προμηθευτή και αγοραστή. Η Επιτροπή καθόρισε τα προσαρμοσμένα κόστη του μεταλλεύματος νικελίου με βάση τον σταθμισμένο μέσο όρο της τιμής αγοράς στις επιλεγμένες συναλλαγές, λαμβάνοντας υπόψη τον συνολικό όγκο που αγόρασε η εταιρεία από κάθε ομάδα περιεκτικότητας σε νικέλιο.

(85) Το προσαρμοσμένο κόστος του μεταλλεύματος νικελίου χρησιμοποιήθηκε επίσης για τον επανυπολογισμό του κόστους παραγωγής ημιτελών εισροών που αγοράστηκαν από τους συνδεδεμένους προμηθευτές, όπως αναφέρεται στις αιτιολογικές σκέψεις 69 και 78, κατά την εξέταση του κατά πόσον οι σχετικές εισροές αγοράστηκαν από τους παραγωγούς-εξαγωγείς σε τιμή υπό συνθήκες ανταγωνισμού. Όταν ήταν προφανές ότι οι προμηθευτές χρησιμοποιούσαν μετάλλευμα νικελίου με χαμηλότερη περιεκτικότητα σε νικέλιο, το προσαρμοσμένο κόστος αντανακλούσε τη διαφορά.

3.1.4. Τιμή εξαγωγής

(86) Οι παραγωγοί-εξαγωγείς παρείχαν πληροφορίες ότι πραγματοποίησαν εξαγωγές στην Ένωση μέσω συνδεδεμένων εμπόρων σε τρίτες χώρες και μέσω ενός μη συνδεδεμένου εμπόρου σε τρίτη χώρα.

(87) Όπως επεξηγείται στις αιτιολογικές σκέψεις 52 και 56, οι συνδεδεμένοι έμποροι που συμμετείχαν στις εξαγωγικές πωλήσεις δεν συνεργάστηκαν με την έρευνα. Ως εκ τούτου, η τιμή εξαγωγής καθορίστηκε σύμφωνα με το άρθρο 18 του βασικού κανονισμού βάσει των πληροφοριών που ήταν διαθέσιμες στον φάκελο και που επαληθεύτηκαν από την Επιτροπή. Για τον καθορισμό της τιμής εξαγωγής, η Επιτροπή καθόρισε καταρχάς την τιμή εισαγωγής στην Ένωση με βάση τις πληροφορίες του φακέλου που παρασχέθηκαν από τα συνεργαζόμενα ενδιαφερόμενα μέρη στην Ένωση. Η Επιτροπή προσάρμοσε περαιτέρω την εν λόγω τιμή ώστε να συνυπολογίζονται όλες οι δαπάνες που πραγματοποιήθηκαν μεταξύ εισαγωγής και μεταπώλησης, συμπεριλαμβανομένων των εξόδων μεταφοράς, ασφάλισης, διεκπεραίωσης και φόρτωσης, καθώς και των εξόδων πώλησης και γενικών και διοικητικών εξόδων, αλλά και τα κέρδη που προέκυψαν, βάσει επαληθευμένων πληροφοριών που παρείχαν οι παραγωγοί-εξαγωγείς ή βάσει διαθέσιμων στο κοινό πληροφοριών (π.χ. δημοσίως διαθέσιμες ελεγμένες οικονομικές καταστάσεις ενός από τους φερόμενους ως συνδεδεμένους εμπόρους).

3.1.5. Σύγκριση

(88) Η Επιτροπή συνέκρινε την κανονική αξία και την τιμή εξαγωγής των παραγωγών-εξαγωγέων βάσει τιμών εκ του εργοστασίου.

(89) Όπου δικαιολογούνταν από την ανάγκη εξασφάλισης δίκαιης σύγκρισης, η Επιτροπή προσάρμοσε την κανονική αξία και/ή την τιμή εξαγωγής, ώστε να ληφθούν υπόψη οι διαφορές που επηρεάζουν τις τιμές και η συγκρισιμότητα των τιμών, σύμφωνα με το άρθρο 2 παράγραφος 10 του βασικού κανονισμού. Πραγματοποιήθηκε προσαρμογή της κανονικής αξίας ώστε να συνυπολογίζεται η μεταφορά, η ασφάλιση, η διεκπεραίωση και η φόρτωση. Πραγματοποιήθηκε προσαρμογή της τιμής εξαγωγής ώστε να συνυπολογίζεται το πιστωτικό κόστος και η προμήθεια του μη συνδεδεμένου εμπόρου σε τρίτη χώρα.

3.1.6. Περιθώρια ντάμπινγκ

(90) Η Επιτροπή συνέκρινε τη μέση σταθμισμένη κανονική αξία κάθε τύπου του ομοειδούς προϊόντος με τη μέση σταθμισμένη τιμή εξαγωγής του αντίστοιχου τύπου του υπό εξέταση προϊόντος, σύμφωνα με το άρθρο 2 παράγραφοι 11 και 12 του βασικού κανονισμού.

(91) Βάσει αυτής της σύγκρισης, τα προσωρινά μέσα σταθμισμένα περιθώρια ντάμπινγκ, εκφρασμένα ως ποσοστό της τιμής CIF στα σύνορα της Ένωσης, πριν από την καταβολή του δασμού, είναι 19,3 % για την GCNS και 16,2 % για την ITSS.

(92) Όπως εξηγείται στις αιτιολογικές σκέψεις 50 και 51, οι παραγωγοί-εξαγωγείς είναι συνδεδεμένοι. Ως εκ τούτου, η Επιτροπή καθόρισε ένα ενιαίο μέσο σταθμισμένο περιθώριο ντάμπινγκ για τις δύο εταιρείες στο επίπεδο του 19,2 %.

(93) Δεδομένου ότι οι εισαγωγές των συνεργαζόμενων παραγωγών-εξαγωγέων αποτελούσαν το 100 % των συνολικών εξαγωγών προς την Ένωση κατά την περίοδο της έρευνας, η Επιτροπή θεώρησε ότι θα είναι αντιπροσωπευτικό να καθορίσει το περιθώριο ντάμπινγκ για όλες τις άλλες εταιρείες στο επίπεδο των συνεργαζόμενων παραγωγών-εξαγωγέων.

(94) Τα προσωρινά περιθώρια ντάμπινγκ, εκφρασμένα ως ποσοστό της τιμής CIF στα σύνορα της Ένωσης, πριν από την καταβολή του δασμού, καθορίζονται ως εξής: Εταιρεία Προσωρινό περιθώριο ντάμπινγκ PT Indonesia Guang Ching Nickel and Stainless Steel Industry PT Indonesia Tsingshan Stainless Steel 19,2 % Όλες οι άλλες εταιρείες 19,2 %

3.2. ΛΔΚ

3.2.1. Προκαταρκτικές παρατηρήσεις

(95) Όπως εξηγείται στην αιτιολογική σκέψη 16 σχετικά με έναν από τους τρεις Κινέζους παραγωγούς-εξαγωγείς που συμμετείχαν στο δείγμα, η Επιτροπή αποφάσισε να κάνει χρήση των διατάξεων του άρθρου 18 του βασικού κανονισμού και να μην λάβει υπόψη τις πληροφορίες που παρασχέθηκαν από τον εν λόγω παραγωγό-εξαγωγέα.

(96) Η Επιτροπή έλαβε αυτή την απόφαση διότι, κατά τη διάρκεια της επιτόπιας επαλήθευσης, η εταιρεία δεν μπόρεσε να εξηγήσει εγκαίρως διάφορα αριθμητικά στοιχεία που παρουσιάστηκαν στις απαντήσεις της στο ερωτηματολόγιο και να τα συνδέσει με τους ελεγμένους λογαριασμούς, τους λογαριασμούς διαχείρισης κόστους και τα δεδομένα στις εσωτερικές της εφαρμογές ΤΠ. Ορισμένα αριθμητικά στοιχεία, όπως ο όγκος παραγωγής ανά τύπο προϊόντος, η κατανάλωση εισροών ενέργειας, η κατανομή υποπροϊόντων και τα γενικά έξοδα παραγωγής, τα οποία θεωρήθηκαν πολύ σημαντικά για τον υπολογισμό του ατομικού περιθωρίου ντάμπινγκ, δεν συμφωνούσαν με τα προαναφερθέντα έγγραφα, ή τα βασικά στοιχεία κατανομής τους δεν ήταν δυνατόν να επεξηγηθούν επαρκώς. Επιπλέον, λόγω καθυστερήσεων στην παροχή των ζητούμενων δεδομένων και διευκρινίσεων, η Επιτροπή δεν μπόρεσε να επαληθεύσει καθόλου ορισμένα κομμάτια των απαντήσεων στο ερωτηματολόγιο σχετικά με τον καθορισμό της κανονικής αξίας. Ως εκ τούτου, η Επιτροπή δεν έλαβε τις αναγκαίες πληροφορίες εντός της προθεσμίας που προβλέπεται στον βασικό κανονισμό για να καθορίσει περιθώριο ντάμπινγκ για την εταιρεία.

(97) Σύμφωνα με το άρθρο 18 παράγραφος 4 του βασικού κανονισμού, μέσω επιστολής με ημερομηνία 18 Δεκεμβρίου 2019, το ενδιαφερόμενο μέρος ενημερώθηκε σχετικά με τους λόγους για τους οποίους η Επιτροπή δεν θα λάβει υπόψη της τα στοιχεία που υποβλήθηκαν και του δόθηκε η ευκαιρία να υποβάλει περαιτέρω εξηγήσεις.

(98) Η εταιρεία απάντησε στην επιστολή της Επιτροπής στις 7 Ιανουαρίου 2020. Στην απάντησή της, δεν αμφισβήτησε το γεγονός ότι υπήρχαν οι ελλείψεις που αναφέρονταν στην επιστολή της Επιτροπής. Ωστόσο, η εταιρεία ισχυρίστηκε ότι οι ελλείψεις αυτές δεν ήταν αρκετά σοβαρές ώστε να εφαρμοστεί το άρθρο 18 του βασικού κανονισμού. Η εταιρεία ισχυρίστηκε ότι οι ελλείψεις που εντόπισε η Επιτροπή στην επιστολή της οφείλονταν στο γεγονός ότι μία συνδεδεμένη εταιρεία συγκέντρωσε εν γένει και επεξεργάστηκε τις πληροφορίες με το χέρι και όχι μέσω συστήματος ΤΠ. Έτσι, ήταν πιθανότερο να υπάρχουν ελλείψεις. Η εταιρεία κατέληξε στο συμπέρασμα ότι, παρά το γεγονός αυτό, η Επιτροπή μπορούσε να υπολογίσει ατομικό περιθώριο ντάμπινγκ βάσει των πληροφοριών που επαλήθευσε επιτόπου.

(99) Η Επιτροπή διαφώνησε με τη δήλωση της εταιρείας ότι, βάσει των πληροφοριών που επαληθεύτηκαν επιτόπου, ήταν δυνατό να υπολογιστεί ατομικό περιθώριο ντάμπινγκ. Όπως αναφέρεται στην αιτιολογική σκέψη 93 ανωτέρω, η φύση και ο αριθμός των ελλείψεων που εντοπίστηκαν επιτόπου, ανεξαρτήτως της πιθανής προέλευσής τους, καθώς και το γεγονός ότι η εταιρεία δεν ήταν σε θέση να τις επιλύσει καθ’ όλη τη διάρκεια της επιτόπιας επαλήθευσης, δεν επέτρεψαν ουσιαστικά στην Επιτροπή να υπολογίσει το περιθώριο ντάμπινγκ βάσει επαληθευμένων στοιχείων. Αντίστοιχα, η Επιτροπή δεν έλαβε προσωρινά υπόψη τις πληροφορίες που παρασχέθηκαν από τον παραγωγό-εξαγωγέα, αλλά επιβεβαίωσε τη χρήση, σ’ αυτό το στάδιο, των διαθέσιμων πραγματικών στοιχείων όσον αφορά τον εν λόγω παραγωγό-εξαγωγέα.

(100) Επομένως, η περιγραφή του υπολογισμού του περιθωρίου ντάμπινγκ που ακολουθεί αφορά τους άλλους δύο Κινέζους παραγωγούς-εξαγωγείς του δείγματος.

3.2.2. Κανονική αξία

(101) Σύμφωνα με το άρθρο 2 παράγραφος 1 του βασικού κανονισμού, «η κανονική αξία βασίζεται καταρχήν στις πληρωθείσες ή πληρωτέες τιμές, κατά τις συνήθεις εμπορικές πράξεις, από ανεξάρτητους πελάτες στη χώρα εξαγωγής».

(102) Ωστόσο, σύμφωνα με το άρθρο 2 παράγραφος 6α στοιχείο α) του βασικού κανονισμού «σε περίπτωση που διαπιστωθεί […] ότι δεν είναι σκόπιμο να χρησιμοποιούνται οι εγχώριες τιμές και το κόστος στη χώρα εξαγωγής λόγω της ύπαρξης στη χώρα αυτή σημαντικών στρεβλώσεων κατά την έννοια του στοιχείου β), η κανονική αξία κατασκευάζεται αποκλειστικά με βάση το κόστος παραγωγής και πώλησης που αντικατοπτρίζει τις τιμές χωρίς στρεβλώσεις ή βάσει δεικτών αναφοράς» και «περιλαμβάνει ένα μη στρεβλωμένο και εύλογο ποσό για τα διοικητικά έξοδα, τα έξοδα πώλησης και τα γενικά έξοδα και κέρδη». Όπως εξηγείται περαιτέρω παρακάτω, στην παρούσα έρευνα η Επιτροπή κατέληξε στο συμπέρασμα ότι, με βάση τα διαθέσιμα αποδεικτικά στοιχεία και λόγω της έλλειψης συνεργασίας από πλευράς της κινεζικής κυβέρνησης, ήταν σκόπιμη η εφαρμογή του άρθρου 2 παράγραφος 6α του βασικού κανονισμού.

3.2.2.1. Ύπαρξη σημαντικών στρεβλώσεων

α) Εισαγωγή

(103) Το άρθρο 2 παράγραφος 6α στοιχείο β) του βασικού κανονισμού ορίζει ότι «σημαντικές στρεβλώσεις είναι οι στρεβλώσεις που προκαλούνται όταν οι κοινοποιηθείσες τιμές ή το κόστος, συμπεριλαμβανομένου του κόστους των πρώτων υλών και της ενέργειας, δεν οφείλονται στις δυνάμεις της ελεύθερης αγοράς επειδή επηρεάζονται από σημαντική κρατική παρέμβαση. Κατά την αξιολόγηση της ύπαρξης σημαντικών στρεβλώσεων, λαμβάνεται υπόψη, μεταξύ άλλων, η ενδεχόμενη επίπτωση ενός ή περισσοτέρων εκ των ακόλουθων στοιχείων: — η υπό εξέταση αγορά εξυπηρετείται σε σημαντικό βαθμό από επιχειρήσεις που λειτουργούν υπό την ιδιοκτησία, τον έλεγχο ή την πολιτική εποπτεία ή καθοδήγηση των αρχών της χώρας εξαγωγής, — η κρατική παρουσία σε επιχειρήσεις δίνει τη δυνατότητα στο κράτος να παρεμβαίνει στις τιμές ή το κόστος, — οι δημόσιες πολιτικές ή τα μέτρα εισάγουν διακρίσεις υπέρ των εγχώριων προμηθευτών ή επηρεάζουν με άλλον τρόπο τις δυνάμεις της ελεύθερης αγοράς, — η έλλειψη, η μεροληπτική εφαρμογή ή η ανεπαρκής επιβολή των νομοθετικών διατάξεων σχετικά με τη χρεοκοπία, το εταιρικό ή το εμπράγματο δίκαιο, — οι μισθολογικές δαπάνες υφίστανται στρεβλώσεις, — η πρόσβαση σε χρηματοδότηση παρέχεται από ιδρύματα που υλοποιούν στόχους δημόσιας πολιτικής ή που δεν ενεργούν ανεξάρτητα από το κράτος».

(104) Σύμφωνα με το άρθρο 2 παράγραφος 6α στοιχείο β) του βασικού κανονισμού, κατά την αξιολόγηση της ύπαρξης σημαντικών στρεβλώσεων κατά την έννοια του άρθρου 2 παράγραφος 6α στοιχείο α) λαμβάνεται υπόψη, μεταξύ άλλων, ο ενδεικτικός κατάλογος στοιχείων της προηγούμενης διάταξης. Σύμφωνα με το άρθρο 2 παράγραφος 6α στοιχείο β) του βασικού κανονισμού, κατά την αξιολόγηση της ύπαρξης σημαντικών στρεβλώσεων, λαμβάνεται υπόψη ο δυνητικός αντίκτυπος ενός ή περισσότερων από τα στοιχεία αυτά στις τιμές και το κόστος στη χώρα εξαγωγής του υπό εξέταση προϊόντος. Πράγματι, δεδομένου ότι ο εν λόγω κατάλογος δεν είναι σωρευτικός, δεν είναι αναγκαίο να λαμβάνονται υπόψη όλα τα στοιχεία για τη διαπίστωση σημαντικών στρεβλώσεων. Επιπλέον, οι ίδιες πραγματικές συνθήκες μπορεί να χρησιμοποιηθούν για να αποδειχθεί η ύπαρξη ενός ή περισσοτέρων εκ των στοιχείων του καταλόγου. Εντούτοις, οποιοδήποτε συμπέρασμα σχετικά με την ύπαρξη σημαντικών στρεβλώσεων κατά την έννοια του άρθρου 2 παράγραφος 6α στοιχείο α) πρέπει να συνάγεται βάσει όλων των διαθέσιμων αποδεικτικών στοιχείων. Η συνολική εκτίμηση της ύπαρξης στρεβλώσεων μπορεί επίσης να λαμβάνει υπόψη το γενικό πλαίσιο και την κατάσταση στη χώρα εξαγωγής, ιδίως όταν τα θεμελιώδη στοιχεία της οικονομικής και διοικητικής διάρθρωσης της χώρας εξαγωγής παρέχουν στην κυβέρνηση ουσιαστικές εξουσίες παρέμβασης στην οικονομία κατά τρόπο ώστε οι τιμές και το κόστος να μην είναι αποτέλεσμα της ελεύθερης ανάπτυξης των δυνάμεων της αγοράς.

(105) Το άρθρο 2 παράγραφος 6α στοιχείο γ) του βασικού κανονισμού προβλέπει ότι «όταν η Επιτροπή διαθέτει τεκμηριωμένα αποδεικτικά στοιχεία για ενδεχόμενη ύπαρξη σημαντικών στρεβλώσεων όπως αναφέρεται στο στοιχείο β) σε μία συγκεκριμένη χώρα ή σε ένα συγκεκριμένο τομέα στη χώρα αυτή και εφόσον αυτό είναι απαραίτητο για την αποτελεσματική εφαρμογή του παρόντος κανονισμού, η Επιτροπή πραγματοποιεί, δημοσιοποιεί και επικαιροποιεί τακτικά μια έκθεση στην οποία περιγράφονται οι αναφερόμενες στο στοιχείο β) συνθήκες που επικρατούν στην εν λόγω χώρα ή τον τομέα».

(106) Με βάση τη διάταξη αυτή, η Επιτροπή δημοσίευσε έκθεση χώρας για τη ΛΔΚ (στο εξής: η έκθεση) (12), στην οποία αποδεικνύεται η ύπαρξη σημαντικής κρατικής παρέμβασης σε πολλά επίπεδα της οικονομίας, συμπεριλαμβανομένων συγκεκριμένων στρεβλώσεων σε πολλούς βασικούς συντελεστές παραγωγής (όπως η γη, η ενέργεια, το κεφάλαιο, οι πρώτες ύλες και η εργασία), καθώς και σε συγκεκριμένους τομείς (όπως ο χάλυβας και οι χημικές ουσίες). Η έκθεση συμπεριελήφθη στον φάκελο της έρευνας κατά το στάδιο της έναρξης της διαδικασίας. Η καταγγελία περιείχε επίσης ορισμένα σχετικά αποδεικτικά στοιχεία που συμπληρώνουν την έκθεση. Τα ενδιαφερόμενα μέρη κλήθηκαν να αντικρούσουν, να σχολιάσουν ή να συμπληρώσουν τα αποδεικτικά στοιχεία που περιέχονται στον φάκελο της έρευνας κατά την έναρξη της διαδικασίας.

(107) Συγκεκριμένα, η καταγγελία αφορούσε πρακτικές που επηρεάζουν το κόστος και τις τιμές στον τομέα του ανοξείδωτου χάλυβα: — η κινεζική αγορά ανοξείδωτου χάλυβα βασίζεται σε σημαντικό βαθμό σε επιχειρήσεις που λειτουργούν υπό την ιδιοκτησία, τον έλεγχο και την πολιτική εποπτεία της κινεζικής κυβέρνησης, — το κόστος των πρώτων υλών και της ενέργειας στη ΛΔΚ δεν προκύπτει από τις ελεύθερες δυνάμεις της αγοράς, καθώς επηρεάζεται από την ουσιαστική παρέμβαση της κυβέρνησης, συμπεριλαμβανομένων πολιτικών που ευνοούν τους εγχώριους προμηθευτές, — εξακολουθεί να υπάρχει έλλειψη επαρκούς επιβολής των νομοθετικών διατάξεων σχετικά με τη χρεοκοπία, το εταιρικό ή το εμπράγματο δίκαιο στη ΛΔΚ, — οι μισθολογικές δαπάνες υφίστανται στρεβλώσεις επειδή δεν προκύπτουν από τις κανονικές δυνάμεις της αγοράς ή από τις διαπραγματεύσεις μεταξύ των επιχειρήσεων και του εργατικού δυναμικού, — οι εταιρείες ανοξείδωτου χάλυβα έχουν πρόσβαση σε χρηματοδότηση που παρέχεται από ιδρύματα τα οποία υλοποιούν στόχους δημόσιας πολιτικής ή δεν ενεργούν ανεξάρτητα από το κράτος.

(108) Όπως υποδεικνύεται στην αιτιολογική σκέψη 30, η κινεζική κυβέρνηση δεν υπέβαλε παρατηρήσεις ούτε προσκόμισε αποδεικτικά στοιχεία τα οποία να στηρίζουν ή να αντικρούουν τα υπάρχοντα αποδεικτικά στοιχεία του φακέλου της έρευνας, συμπεριλαμβανομένης της έκθεσης, καθώς και των πρόσθετων αποδεικτικών στοιχείων που παρασχέθηκαν από την καταγγέλλουσα, σχετικά με την ύπαρξη σημαντικών στρεβλώσεων και/ή σχετικά με τη σκοπιμότητα της εφαρμογής του άρθρου 2 παράγραφος 6α του βασικού κανονισμού στην προκειμένη περίπτωση.

(109) Οι σχετικές παρατηρήσεις ελήφθησαν από δύο από τους παραγωγούς-εξαγωγείς, οι οποίοι ισχυρίστηκαν ότι ο υπολογισμός της κανονικής αξίας σύμφωνα με το άρθρο 2 παράγραφος 6α του βασικού κανονισμού είναι ασυμβίβαστος με τη συμφωνία αντιντάμπινγκ του ΠΟΕ (στο εξής: ΣΑ). Σχετικά με το θέμα αυτό, οι παραγωγοί-εξαγωγείς ισχυρίστηκαν ότι η Επιτροπή δεν θα πρέπει να αποκλίνει από την τυποποιημένη μεθοδολογία για τον καθορισμό της κανονικής αξίας, εκτός εάν προβλέπεται διαφορετικά στη ΣΑ, και ότι θα πρέπει να ακολουθήσει την τυποποιημένη μεθοδολογία σύμφωνα με το άρθρο 2 της ΣΑ. Επιπλέον, τα ενδιαφερόμενα μέρη ισχυρίστηκαν ότι η έννοια των σημαντικών στρεβλώσεων δεν υφίσταται καν στη ΣΑ.

(110) Επιπρόσθετα, οι παραγωγοί-εξαγωγείς υποστήριξαν ότι ο φάκελος δεν περιέχει αποδεικτικά στοιχεία ότι οι εικαζόμενες κυβερνητικές παρεμβάσεις που αναφέρονται στην έκθεση και την καταγγελία οδήγησαν σε στρεβλώσεις των τιμών των εισροών παραγωγής του υπό εξέταση προϊόντος.

(111) Για τους σκοπούς της παρούσας έρευνας, η Επιτροπή κατέληξε στην αιτιολογική σκέψη 157 ότι είναι σκόπιμο να εφαρμοστεί το άρθρο 2 παράγραφος 6α του βασικού κανονισμού. Επομένως, η Επιτροπή θεωρεί ότι το άρθρο 2 παράγραφος 6α εφαρμόζεται. Επιπλέον, η Επιτροπή θεωρεί ότι η διάταξη αυτή συνάδει με τις υποχρεώσεις της Ευρωπαϊκής Ένωσης στο πλαίσιο του ΠΟΕ. Η Επιτροπή είναι της άποψης ότι, όπως έχει διευκρινιστεί στην υπόθεση DS473 ΕΕ-Βιοντίζελ (Αργεντινή), οι διατάξεις του βασικού κανονισμού που εφαρμόζονται γενικά σε όλα τα μέλη του ΠΟΕ, και ιδίως το άρθρο 2 παράγραφος 5 δεύτερο εδάφιο του βασικού κανονισμού, επιτρέπουν τη χρήση δεδομένων από τρίτη χώρα, δεόντως προσαρμοσμένων όταν η εν λόγω προσαρμογή είναι αναγκαία και τεκμηριωμένη. Τέλος, η Επιτροπή υπενθύμισε ότι η διαφορά DS473 ΕΕ-Βιοντίζελ (Αργεντινή) δεν αφορούσε την εφαρμογή του άρθρου 2 παράγραφος 6α του βασικού κανονισμού, που είναι η σχετική νομική βάση για τον καθορισμό της κανονικής αξίας στην παρούσα έρευνα. Κατά συνέπεια, η Επιτροπή απέρριψε τον εν λόγω ισχυρισμό.

(112) Η Επιτροπή εξέτασε κατά πόσον ήταν σκόπιμο να χρησιμοποιούνται οι εγχώριες τιμές και το κόστος στη ΛΔΚ, λόγω της ύπαρξης σημαντικών στρεβλώσεων κατά την έννοια του άρθρου 2 παράγραφος 6α στοιχείο β) του βασικού κανονισμού. Αυτό έγινε με βάση τα διαθέσιμα στοιχεία του φακέλου, συμπεριλαμβανομένων των αποδεικτικών στοιχείων που περιέχονται στην έκθεση, τα οποία βασίζονται σε πηγές που είναι διαθέσιμες στο κοινό. Η σχετική ανάλυση κάλυψε την εξέταση των ουσιαστικών κρατικών παρεμβάσεων στην οικονομία της ΛΔΚ εν γένει αλλά και τη συγκεκριμένη κατάσταση της αγοράς στον σχετικό τομέα, συμπεριλαμβανομένου του υπό εξέταση προϊόντος.

(113) Όσον αφορά τον δεύτερο ισχυρισμό, η Επιτροπή επισήμανε ότι η ύπαρξη σημαντικών στρεβλώσεων που οδήγησαν στην εφαρμογή του άρθρου 2 παράγραφος 6α του βασικού κανονισμού δεν συνδέεται με την ύπαρξη ειδικού κεφαλαίου που να καλύπτει το υπό εξέταση προϊόν. Στην έκθεση περιγράφονται διάφορα είδη στρεβλώσεων που παρατηρούνται στη ΛΔΚ, οι οποίες είναι εγκάρσιες και εφαρμοστέες σε ολόκληρη την κινεζική οικονομία και επηρεάζουν τις τιμές και/ή τις πρώτες ύλες και το κόστος παραγωγής του υπό εξέταση προϊόντος. Όπως εξηγείται στα τμήματα β) έως θ) κατωτέρω, ο κλάδος των SSHR υπόκειται σε σειρά κυβερνητικών παρεμβάσεων που περιγράφονται στην έκθεση (συμπερίληψη στα πενταετή προγράμματα και σε άλλα έγγραφα, στρεβλώσεις ως προς τις πρώτες ύλες, οικονομικές στρεβλώσεις κ.λπ.), οι οποίες παρατίθενται ρητά και αναφέρονται στον παρόντα κανονισμό. Επιπλέον, οι αιτιολογικές σκέψεις 104, 121, 122, 124 έως 128, 135, 138, 141, 151, 153 και 154 του παρόντος κανονισμού αναλύουν διάφορες στρεβλώσεις που εφαρμόζονται στον τομέα των SSHR και/ή στις πρώτες ύλες και τις εισροές αυτού, πέραν των σημαντικών στρεβλώσεων που ήδη περιέχονται στην έκθεση. Οι συνθήκες της αγοράς και οι υποκείμενες πολιτικές και τα προγράμματα που προκαλούν σημαντικές στρεβλώσεις εξακολουθούν να εφαρμόζονται στον τομέα των SSHR και στο κόστος παραγωγής του, παρά το γεγονός ότι η έκθεση δημοσιεύθηκε τον Δεκέμβριο του 2017. Κανένα μέρος δεν υπέβαλε αποδεικτικά στοιχεία περί του αντιθέτου. Επίσης, εξακολουθούν να εφαρμόζονται οι πρόσθετες πηγές σημαντικών στρεβλώσεων που περιλαμβάνονται στον κανονισμό, ενώ κανένα από τα μέρη δεν υπέβαλε αποδεικτικά στοιχεία περί του αντιθέτου.

(114) Ως εκ τούτου, η Επιτροπή απέρριψε προσωρινά τους ισχυρισμούς των δύο παραγωγών-εξαγωγέων.

β) Σημαντικές στρεβλώσεις που επηρεάζουν τις εγχώριες τιμές και το κόστος στη ΛΔΚ

(115) Το κινεζικό οικονομικό σύστημα βασίζεται στην έννοια της «σοσιαλιστικής οικονομίας της αγοράς». Η έννοια αυτή κατοχυρώνεται στο κινεζικό σύνταγμα και καθορίζει την οικονομική διακυβέρνηση της ΛΔΚ. Η βασική αρχή είναι η «σοσιαλιστική δημόσια ιδιοκτησία των μέσων παραγωγής, ήτοι η ιδιοκτησία από το σύνολο του λαού και η συλλογική ιδιοκτησία από τους εργαζομένους». Η κρατική οικονομία είναι η «ηγετική δύναμη της εθνικής οικονομίας» και το κράτος έχει την εντολή να «εξασφαλίζει την εδραίωση και την ανάπτυξή της» (13). Συνεπώς, η συνολική διάρθρωση της κινεζικής οικονομίας όχι μόνο επιτρέπει σημαντικές κυβερνητικές παρεμβάσεις στην οικονομία, αλλά εξουσιοδοτεί ρητά παρεμβάσεις αυτού του είδους. Η έννοια της υπεροχής της κρατικής ιδιοκτησίας έναντι της ιδιωτικής διαποτίζει ολόκληρο το νομικό σύστημα και τονίζεται ως γενική αρχή σε όλες τις κεντρικές νομοθετικές πράξεις. Το κινεζικό ιδιοκτησιακό δίκαιο αποτελεί εξαιρετικό παράδειγμα: αναφέρεται στο πρωταρχικό στάδιο του σοσιαλισμού και αναθέτει στο κράτος την προάσπιση του βασικού οικονομικού συστήματος στο οποίο η δημόσια ιδιοκτησία κατέχει κυρίαρχο ρόλο. Η νομοθεσία επιτρέπει την ανάπτυξη και άλλων μορφών ιδιοκτησίας παράπλευρα με την κρατική (14).

(116) Επιπλέον, με βάση το κινεζικό δίκαιο, η σοσιαλιστική οικονομία της αγοράς αναπτύσσεται υπό την ηγεσία του Κομμουνιστικού Κόμματος Κίνας («ΚΚΚ»). Οι δομές του κινεζικού κράτους και του ΚΚΚ είναι συνυφασμένες σε όλα τα επίπεδα (νομικό, θεσμικό, προσωπικό), διαμορφώνοντας ένα εποικοδόμημα στο οποίο οι ρόλοι του ΚΚΚ και του κράτους είναι αδύνατον να διακριθούν. Ύστερα από την τροποποίηση του κινεζικού συντάγματος τον Μάρτιο του 2018, ο ηγετικός ρόλος του ΚΚΚ τονίστηκε ακόμα περισσότερο στη διατύπωση του άρθρου 1 του συντάγματος. Μετά την ήδη προϋπάρχουσα πρώτη φράση της διάταξης: «[τ]ο σοσιαλιστικό σύστημα αποτελεί το βασικό σύστημα της Λαϊκής Δημοκρατίας της Κίνας» προστέθηκε η ακόλουθη νέα δεύτερη φράση: «[τ]ο κυρίαρχο γνώρισμα του σοσιαλισμού με κινεζικά χαρακτηριστικά είναι η ηγεσία του Κομμουνιστικού Κόμματος της Κίνας» (15). Το γεγονός αυτό αντανακλά τον αναμφισβήτητο και ολοένα αυξανόμενο έλεγχο του ΚΚΚ στο οικονομικό σύστημα της ΛΔΚ. Η εν λόγω ηγεσία και ο έλεγχος είναι εγγενή στο κινεζικό σύστημα και υπερβαίνουν την κατάσταση που είναι συνηθισμένη σε άλλες χώρες, όπου οι κυβερνήσεις ασκούν γενικό μακροοικονομικό έλεγχο εντός των ορίων του οποίου δρουν οι δυνάμεις της ελεύθερης αγοράς.

(117) Το κινεζικό κράτος ασκεί παρεμβατική οικονομική πολιτική για την επίτευξη στόχων που συμπίπτουν με την πολιτική ατζέντα που έχει θέσει το ΚΚΚ, αντί να αντικατοπτρίζει τις ισχύουσες οικονομικές συνθήκες σε μια ελεύθερη αγορά (16). Τα παρεμβατικά οικονομικά εργαλεία που χρησιμοποιούν οι κινεζικές αρχές είναι πολλαπλά, μεταξύ των οποίων το σύστημα βιομηχανικού προγραμματισμού, το χρηματοπιστωτικό σύστημα, καθώς και το επίπεδο του ρυθμιστικού περιβάλλοντος.

(118) Πρώτον, στο επίπεδο του συνολικού διοικητικού ελέγχου, η κατεύθυνση της κινεζικής οικονομίας καθορίζεται από ένα σύνθετο σύστημα βιομηχανικού προγραμματισμού, το οποίο επηρεάζει όλες τις οικονομικές δραστηριότητες εντός της χώρας. Το σύνολο των εν λόγω προγραμμάτων καλύπτει ένα ολοκληρωμένο και περίπλοκο σύστημα τομέων και διατομεακών πολιτικών και είναι παρόν σε όλα τα επίπεδα διακυβέρνησης. Τα προγράμματα σε επαρχιακό επίπεδο είναι λεπτομερή, ενώ τα εθνικά προγράμματα θέτουν ευρύτερους στόχους. Τα προγράμματα καθορίζουν επίσης τα μέσα για τη στήριξη των σχετικών κλάδων/τομέων, καθώς και τα χρονικά πλαίσια εντός των οποίων θα πρέπει να επιτυγχάνονται οι στόχοι. Ορισμένα προγράμματα εξακολουθούν να περιέχουν συγκεκριμένους στόχους αποτελεσμάτων, ενώ αυτό αποτελούσε σύνηθες χαρακτηριστικό προηγούμενων κύκλων προγραμματισμού. Σύμφωνα με τα προγράμματα, μεμονωμένοι βιομηχανικοί τομείς και/ή έργα κατονομάζονται ως (θετικές ή αρνητικές) προτεραιότητες σύμφωνα με τις προτεραιότητες της κυβέρνησης και τους αποδίδονται συγκεκριμένοι αναπτυξιακοί στόχοι (βιομηχανική αναβάθμιση, διεθνής επέκταση κ.λπ.). Οι οικονομικοί φορείς, ιδιωτικοί και κρατικοί, πρέπει να προσαρμόζουν αποτελεσματικά τις επιχειρηματικές τους δραστηριότητες σύμφωνα με την πραγματικότητα που επιβάλλει το σύστημα προγραμματισμού. Αυτό δεν οφείλεται μόνο στον δεσμευτικό χαρακτήρα των προγραμμάτων, αλλά και στις αρμόδιες κινεζικές αρχές, σε όλα τα επίπεδα της κυβέρνησης, οι οποίες τηρούν το σύστημα των προγραμμάτων και χρησιμοποιούν αναλόγως τις αρμοδιότητες που τους έχουν ανατεθεί, παρακινώντας έτσι τους οικονομικούς φορείς να συμμορφώνονται με τις προτεραιότητες που ορίζονται στα προγράμματα [βλέπε επίσης τμήμα ε) κατωτέρω] (17).

(119) Δεύτερον, στο επίπεδο της κατανομής των χρηματοοικονομικών πόρων, στο χρηματοπιστωτικό σύστημα της ΛΔΚ κυριαρχούν οι εμπορικές τράπεζες κρατικής ιδιοκτησίας. Οι συγκεκριμένες τράπεζες, κατά τον σχεδιασμό και την υλοποίηση της δανειοδοτικής τους πολιτικής, οφείλουν να συμβαδίζουν με τους στόχους της κυβέρνησης για τη βιομηχανική πολιτική αντί να αξιολογούν πρωτίστως τα οικονομικά πλεονεκτήματα ενός συγκεκριμένου έργου [βλέπε επίσης τμήμα η) κατωτέρω] (18). Το ίδιο ισχύει και για τις άλλες συνιστώσες του κινεζικού χρηματοπιστωτικού συστήματος, όπως οι χρηματιστηριακές αγορές, οι αγορές ομολόγων, οι αγορές ιδιωτικών κεφαλαίων κ.λπ. Επίσης, αυτά τα τμήματα του χρηματοπιστωτικού τομέα, πλην του τραπεζικού τομέα, συστήνονται, θεσμικά και επιχειρησιακά, με τρόπο που δεν είναι προσανατολισμένος στη μεγιστοποίηση της αποδοτικής λειτουργίας των χρηματοπιστωτικών αγορών, αλλά προς την κατεύθυνση της διασφάλισης του ελέγχου και της παρέμβασης του κράτους και του ΚΚΚ (19).

(120) Τρίτον, στο επίπεδο του ρυθμιστικού περιβάλλοντος, οι παρεμβάσεις του κράτους στην οικονομία λαμβάνουν διάφορες μορφές. Για παράδειγμα, οι κανόνες περί δημοσίων συμβάσεων χρησιμοποιούνται τακτικά για την επίτευξη στόχων πολιτικής πέραν της οικονομικής αποδοτικότητας, υπονομεύοντας κατ’ αυτόν τον τρόπο τις αρχές που βασίζονται στην αγορά στην περιοχή. Η ισχύουσα νομοθεσία προβλέπει συγκεκριμένα ότι οι δημόσιες συμβάσεις θα πρέπει να διεξάγονται με τρόπο ώστε να διευκολύνεται η επίτευξη των στόχων που έχουν τεθεί από τις κρατικές πολιτικές. Ωστόσο, η φύση των συγκεκριμένων στόχων παραμένει απροσδιόριστη, αφήνοντας έτσι ευρύ περιθώριο εκτίμησης στους φορείς λήψης αποφάσεων (20). Ομοίως, στον τομέα των επενδύσεων, η κινεζική κυβέρνηση διατηρεί σημαντικό έλεγχο και επιρροή όσον αφορά τον προορισμό και το μέγεθος τόσο των κρατικών όσο και των ιδιωτικών επενδύσεων. Ο έλεγχος των επενδύσεων, καθώς και τα διάφορα κίνητρα, περιορισμοί και απαγορεύσεις που σχετίζονται με τις επενδύσεις, χρησιμοποιούνται από τις αρχές ως σημαντικό μέσο για την υποστήριξη των στόχων της βιομηχανικής πολιτικής, όπως η διατήρηση του κρατικού ελέγχου σε βασικούς τομείς ή η ενίσχυση της εγχώριας βιομηχανίας (21).

(121) Εν ολίγοις, το κινεζικό οικονομικό μοντέλο βασίζεται σε ορισμένα βασικά αξιώματα, που προβλέπουν και ενθαρρύνουν πολλαπλές κρατικές παρεμβάσεις. Τέτοιες σημαντικές κρατικές παρεμβάσεις αντιβαίνουν στον ελεύθερο ανταγωνισμό των δυνάμεων της αγοράς, με αποτέλεσμα τη διαστρέβλωση της αποτελεσματικής κατανομής των πόρων σύμφωνα με τις αρχές της αγοράς (22).

γ) Σημαντικές στρεβλώσεις σύμφωνα με το άρθρο 2 παράγραφος 6α στοιχείο β) πρώτο εδάφιο του βασικού κανονισμού: η υπό εξέταση αγορά εξυπηρετείται σε σημαντικό βαθμό από επιχειρήσεις που λειτουργούν υπό την ιδιοκτησία, τον έλεγχο ή την πολιτική εποπτεία ή καθοδήγηση των αρχών της χώρας εξαγωγής

(122) Στη ΛΔΚ, οι επιχειρήσεις που λειτουργούν υπό την ιδιοκτησία, τον έλεγχο και/ή την πολιτική εποπτεία ή καθοδήγηση του κράτους αντιπροσωπεύουν σημαντικό τμήμα της οικονομίας.

(123) Η κινεζική κυβέρνηση και το ΚΚΚ διατηρούν δομές που εξασφαλίζουν τη συνεχή επιρροή τους στις επιχειρήσεις και ιδίως στις κρατικές επιχειρήσεις. Το κράτος (και, από πολλές απόψεις, και το ΚΚΚ) όχι μόνο διαμορφώνει ενεργά και επιβλέπει την υλοποίηση των γενικών οικονομικών πολιτικών από μεμονωμένες κρατικές επιχειρήσεις, αλλά κάνει επίσης χρήση των δικαιωμάτων του να συμμετέχει στη διαδικασία λήψης επιχειρησιακών αποφάσεων των κρατικών επιχειρήσεων. Αυτό γίνεται συνήθως μέσω της εναλλαγής στελεχών μεταξύ κρατικών αρχών και κρατικών επιχειρήσεων, μέσω της παρουσίας μελών του κόμματος στα εκτελεστικά όργανα των κρατικών επιχειρήσεων, μέσω κομματικών πυρήνων στις επιχειρήσεις [βλέπε επίσης το τμήμα δ)], καθώς και μέσω της διαμόρφωσης της εταιρικής δομής του τομέα των κρατικών επιχειρήσεων (23). Σε αντάλλαγμα, οι κρατικές επιχειρήσεις απολαύουν ιδιαίτερης θέσης στην κινεζική οικονομία, η οποία συνεπάγεται ορισμένα οικονομικά οφέλη, ιδίως την προστασία από τον ανταγωνισμό και την προτιμησιακή πρόσβαση στις σχετικές εισροές, συμπεριλαμβανομένων των χρηματοδοτήσεων (24).

(124) Συγκεκριμένα, στον τομέα του χάλυβα, εξακολουθεί να υφίσταται σημαντικός βαθμός ιδιοκτησίας από την κινεζική κυβέρνηση. Ενώ η ονομαστική κατανομή μεταξύ του αριθμού των κρατικών επιχειρήσεων και των ιδιωτικών εταιρειών εκτιμάται ότι είναι σχεδόν ισότιμη, από τους πέντε Κινέζους παραγωγούς χάλυβα που κατατάσσονται ανάμεσα στους 10 μεγαλύτερους παραγωγούς χάλυβα παγκοσμίως, τέσσερις είναι κρατικές επιχειρήσεις (25). Ταυτόχρονα, ενώ οι κορυφαίοι δέκα παραγωγοί αποτελούσαν μόνο το 36 % της συνολικής παραγωγής του κλάδου το 2016, η κινεζική κυβέρνηση το ίδιο έτος όρισε ως στόχο να συγκεντρώσει ποσοστό από 60 % έως 70 % της παραγωγής σιδήρου και χάλυβα σε περίπου δέκα επιχειρήσεις μεγάλης κλίμακας έως το 2025 (26). Η κινεζική κυβέρνηση επανέλαβε την πρόθεση αυτή τον Απρίλιο του 2019, αναγγέλλοντας την έκδοση κατευθυντήριων γραμμών για τη συγκέντρωση της χαλυβουργίας (27). Μια συγκέντρωση αυτού του είδους μπορεί να συνεπάγεται αναγκαστικές συγχωνεύσεις κερδοφόρων ιδιωτικών εταιρειών με υποτονικές κρατικές επιχειρήσεις (28). Παράδειγμα πρόσφατης συγχώνευσης, του 2016, είναι οι παραγωγοί χάλυβα Baosteel Group Corp. και Wuhan Iron & Steel Group Corp., οι οποίοι δημιούργησαν τον δεύτερο μεγαλύτερο παραγωγό χάλυβα (29). Οι μεγαλύτεροι παραγωγοί ανοξείδωτου χάλυβα είναι κρατικοί, για παράδειγμα οι TISCO, Baosteel, Ansteel Lianzhong, Jiuquan Iron and Steel και Tangshan.

(125) Επιπλέον, η ΛΔΚ είναι ο μεγαλύτερος καταναλωτής νικελίου παγκοσμίως. Το νικέλιο αποτελεί σημαντική πρώτη ύλη που δίνει στον ανοξείδωτο χάλυβα, μαζί με το χρώμιο, τα ανοξείδωτα χαρακτηριστικά του. Επιπλέον, η περιεκτικότητα σε νικέλιο αποτελεί παράγοντα κόστους για το μετάλλευμα νικελίου, το οποίο, με τη σειρά του, αποτελεί παράγοντα κόστους για τις άμεσες εισροές του υπό εξέταση προϊόντος. Χρησιμοποιείται στην παραγωγή SSHR με διάφορες μορφές, π.χ. μετάλλευμα νικελίου, χυτοσίδηρος νικελίου, σιδηρονικέλιο, καθαρό νικέλιο, σκραπ νικελίου και σκραπ ανοξείδωτου χάλυβα. Σύμφωνα με εκτιμήσεις της καταγγέλλουσας, το νικέλιο στις διάφορες μορφές του αντιστοιχεί σε περισσότερο από το 50 % του κόστους παραγωγής του ανοξείδωτου χάλυβα στη ΛΔΚ (30). Το 2016 η χώρα χρησιμοποίησε 1,04 εκατ. τόνους, που αντιστοιχούσαν στο 52 % της παγκόσμιας παραγωγής νικελίου. Το 2017 είχε τεθεί ως στόχος να αυξηθεί η κινεζική κατανάλωση κατά 2,9 % στους 1,07 εκατ. τόνους. Η παραγωγή ανοξείδωτου χάλυβα αντιπροσωπεύει την κυρίαρχη χρήση του νικελίου στη ΛΔΚ (84 %). Το ποσοστό αυτό είναι σημαντικά υψηλότερο από τον μέσο όρο της διεθνούς αγοράς (64 %). Η κατανάλωση νικελίου αυξήθηκε σημαντικά το 2016 και το 2017 (31), καθώς η κινεζική παραγωγή ανοξείδωτου χάλυβα αυξήθηκε κατά 15,7 % στους 24,9 εκατ. τόνους. Επειδή η παραγωγή στον υπόλοιπο κόσμο αυξήθηκε μόνο κατά 4,3 %, το μερίδιο της ΛΔΚ στην παγκόσμια παραγωγή έφτασε το 54,5 %. Η απότομη αύξηση της παραγωγής οφείλεται στη μεγάλη αύξηση των δαπανών της κινεζικής κυβέρνησης για τις υποδομές και στην αυξημένη κατασκευή ακινήτων. Οι στατιστικές ανέφεραν ότι μεγάλο μέρος των επενδύσεων σε πάγια στοιχεία του ενεργητικού στη ΛΔΚ είχε οργανωθεί από την κινεζική κυβέρνηση και τις κρατικές επιχειρήσεις της, καθώς αμφότερες σημείωσαν μεγαλύτερη αύξηση στις επενδύσεις από ό,τι ο ιδιωτικός τομέας (32).

(126) Με το υψηλό επίπεδο κρατικής παρέμβασης στη χαλυβουργία και στη βιομηχανία μη σιδηρούχων μετάλλων, και με υψηλό ποσοστό κρατικών επιχειρήσεων στους εν λόγω κλάδους, παρακωλύεται ακόμη και η λειτουργία των ιδιωτικών επιχειρήσεων παραγωγής χάλυβα υπό συνθήκες αγοράς. Πράγματι, τόσο οι δημόσιες όσο και οι ιδιωτικές επιχειρήσεις στον τομέα του χάλυβα υπόκεινται σε πολιτική εποπτεία και καθοδήγηση, όπως ορίζεται στο τμήμα ε) κατωτέρω.

(127) Βάσει των ανωτέρω, συνάγεται το συμπέρασμα ότι η αγορά των SSHR στη ΛΔΚ εξυπηρετούνταν σε σημαντικό βαθμό από επιχειρήσεις οι οποίες βρίσκονταν υπό την ιδιοκτησία, τον έλεγχο ή την πολιτική εποπτεία ή καθοδήγηση της κινεζικής κυβέρνησης.

δ) Σημαντικές στρεβλώσεις σύμφωνα με το άρθρο 2 παράγραφος 6α στοιχείο β) δεύτερο εδάφιο του βασικού κανονισμού: η κρατική παρουσία σε επιχειρήσεις δίνει τη δυνατότητα στο κράτος να παρεμβαίνει στις τιμές ή το κόστος

(128) Εκτός από την άσκηση ελέγχου στην οικονομία μέσω της ιδιοκτησίας των κρατικών επιχειρήσεων και άλλων μέσων, η κινεζική κυβέρνηση είναι σε θέση να παρεμβαίνει στις τιμές και το κόστος μέσω της κρατικής παρουσίας στις επιχειρήσεις. Ενώ το δικαίωμα των αρμόδιων κρατικών αρχών να διορίζουν και να απομακρύνουν τα βασικά διευθυντικά στελέχη των κρατικών επιχειρήσεων, όπως προβλέπεται από την κινεζική νομοθεσία, μπορεί να θεωρηθεί ότι αντικατοπτρίζει τα αντίστοιχα δικαιώματα ιδιοκτησίας (33), οι πυρήνες του ΚΚΚ σε κρατικές και ιδιωτικές επιχειρήσεις αποτελούν ένα ακόμη σημαντικό κανάλι μέσω του οποίου το κράτος μπορεί να παρεμβαίνει στις επιχειρηματικές αποφάσεις. Σύμφωνα με το εταιρικό δίκαιο της ΛΔΚ, σε κάθε εταιρεία συστήνεται ένας οργανισμός του ΚΚΚ (με τουλάχιστον τρία μέλη του ΚΚΚ, όπως ορίζεται στον καταστατικό χάρτη του ΚΚΚ (34)) και η εταιρεία παρέχει τις αναγκαίες προϋποθέσεις για τις δραστηριότητες του κομματικού οργανισμού. Στο παρελθόν, η συγκεκριμένη απαίτηση φαίνεται να μην είχε τηρηθεί ή εφαρμοστεί αυστηρά. Ωστόσο, τουλάχιστον από το 2016, το ΚΚΚ ενίσχυσε την απαίτησή του για έλεγχο των επιχειρηματικών αποφάσεων στις κρατικές επιχειρήσεις ως ζήτημα πολιτικής αρχής. Επίσης, αναφέρεται ότι το ΚΚΚ ασκεί πιέσεις στις ιδιωτικές εταιρείες να θέσουν ως προτεραιότητα τον «πατριωτισμό» και να ακολουθήσουν την κομματική πειθαρχία (35). Το 2017 αναφέρθηκε ότι στο 70 % των περίπου 1,86 εκατομμυρίων ιδιωτικών εταιρειών υπήρχαν κομματικοί πυρήνες, οι οποίοι ασκούσαν ολοένα και μεγαλύτερη πίεση ώστε οι οργανώσεις του ΚΚΚ να έχουν τον τελικό λόγο σχετικά με τις επιχειρηματικές αποφάσεις στις αντίστοιχες εταιρείες τους (36). Οι εν λόγω κανόνες έχουν γενική εφαρμογή σε ολόκληρη την κινεζική οικονομία, σε όλους τους τομείς, συμπεριλαμβανομένων των SSHR και των προμηθευτών των εισροών τους.

(129) Ειδικά στον κλάδο του χάλυβα, όπως επισημάνθηκε ήδη, πολλοί από τους μεγάλους παραγωγούς ανήκουν στο κράτος (βλέπε αιτιολογική σκέψη 123). Ορισμένοι αναφέρονται ρητά στο «Πρόγραμμα προσαρμογής και αναβάθμισης της χαλυβουργίας για την περίοδο 2016-2020» (37). Οι κύριοι κρατικοί παραγωγοί-εξαγωγείς είναι συχνά οι κορυφαίοι παραγωγοί SSHR σε παγκόσμιο επίπεδο, είτε είναι καθετοποιημένοι είτε όχι. Για παράδειγμα, η κινεζική κρατική Shanxi Taiyuan Iron & Steel Co., Ltd. (στο εξής: TISCO) αναφέρει στον ιστότοπό της ότι είναι «κολοσσός στον κλάδο του σιδήρου και του χάλυβα καθώς και ηγετική επιχείρηση στον κλάδο παραγωγής ανοξείδωτου χάλυβα σε παγκόσμιο επίπεδο», «η μεγαλύτερη εταιρεία ανοξείδωτου χάλυβα που διαθέτει παγκοσμίως τη μεγαλύτερη παραγωγική ικανότητα και την πλέον σύγχρονη τεχνολογία και εξοπλισμό». Ως εκ τούτου, η «TISCO έχει εξελιχθεί σε εντυπωσιακό όμιλο μεγάλης κλίμακας στον κλάδο του σιδήρου και του χάλυβα, ο οποίος έχει ενσωματώσει τις επιχειρησιακές δραστηριότητες εξόρυξης σιδήρου, παραγωγής σιδήρου και χάλυβα, μεταποίησης, παράδοσης και εμπορίας» (38). Η Baosteel είναι άλλη μια μεγάλη κινεζική κρατική επιχείρηση που δραστηριοποιείται στον τομέα της παραγωγής ανοξείδωτου χάλυβα και ανήκει στην πρόσφατα ενοποιημένη China Baowu Steel Group Co., Ltd. (πρώην Baosteel Group και Wuhuan Iron & Steel) (39).

(130) Επιπλέον, η κινεζική κυβέρνηση είναι παρούσα στις επιχειρήσεις ανοξείδωτου χάλυβα με προσωπικούς διορισμούς. Παράδειγμα τέτοιας προσέγγισης είναι ο παραγωγός ανοξείδωτου χάλυβα TISCO, όπου ο διορισμένος αναπληρωτής γραμματέας της επιτροπής του ΚΚΚ διορίστηκε επίσης πρόεδρος της TISCO με απόφαση της επιτροπής ΚΚΚ της επαρχίας Shanxi και της κυβέρνησης (40).

(131) Η παρουσία και η παρέμβαση του κράτους στις χρηματοπιστωτικές αγορές [βλέπε επίσης τμήμα η) κατωτέρω], καθώς και στην παροχή πρώτων υλών και εισροών, έχουν περαιτέρω στρεβλωτική επίδραση στην αγορά των SSHR (41). Συνεπώς, η κρατική παρουσία σε επιχειρήσεις, συμπεριλαμβανομένων των κρατικών επιχειρήσεων, στον τομέα του χάλυβα και σε άλλους τομείς (όπως ο χρηματοπιστωτικός τομέας και ο τομέας των εισροών, συμπεριλαμβανομένων των βιομηχανιών μη σιδηρούχων μετάλλων) επιτρέπουν στην κινεζική κυβέρνηση να παρεμβαίνει όσον αφορά τις τιμές και το κόστος.

(132) Η κινεζική κυβέρνηση παρεμβαίνει άμεσα στην τιμολόγηση του κεφαλαίου, της εργασίας, της γης, των πρώτων υλών και των βασικών εισροών στη διαδικασία παραγωγής. Παρά το γεγονός ότι οι τιμές για τα τελικά προϊόντα καθορίζονται κυρίως από τους μηχανισμούς της αγοράς, οι στρεβλώσεις των τιμών που προκαλούνται στην αρχή της αλυσίδας αξίας ρίχνουν βαριά σκιά στις εν λόγω τιμές και μεταδίδουν εσφαλμένα μηνύματα για τις ενδείξεις των τιμών, τα οποία δεν αντανακλούν τις πραγματικές ελλείψεις στον κλάδο και προκαλούν στρέβλωση των ισοζυγίων χρήσης όλων των εμπλεκόμενων παραγόντων.

ε) Σημαντικές στρεβλώσεις σύμφωνα με το άρθρο 2 παράγραφος 6α στοιχείο β) τρίτο εδάφιο του βασικού κανονισμού: οι δημόσιες πολιτικές ή τα μέτρα εισάγουν διακρίσεις υπέρ των εγχώριων προμηθευτών ή επηρεάζουν με άλλον τρόπο τις δυνάμεις της ελεύθερης αγοράς

(133) Η κατεύθυνση της κινεζικής οικονομίας καθορίζεται σε μεγάλο βαθμό από ένα περίπλοκο σύστημα προγραμματισμού που ορίζει τις προτεραιότητες και θέτει τους στόχους στους οποίους πρέπει να εστιάζουν η κεντρική και οι τοπικές κυβερνήσεις. Σχετικά προγράμματα υφίστανται σε όλα τα επίπεδα διακυβέρνησης και καλύπτουν σχεδόν όλους τους οικονομικούς τομείς. Οι στόχοι που καθορίζονται από τα μέσα προγραμματισμού είναι δεσμευτικοί και οι αρχές σε κάθε διοικητικό επίπεδο παρακολουθούν την εφαρμογή των προγραμμάτων από το αντίστοιχο χαμηλότερο κυβερνητικό επίπεδο. Συνολικά, το σύστημα προγραμματισμού στη ΛΔΚ έχει ως αποτέλεσμα τη διοχέτευση των πόρων σε τομείς που χαρακτηρίζονται ως στρατηγικοί ή πολιτικά σημαντικοί από την κυβέρνηση, και όχι την κατανομή σύμφωνα με τις δυνάμεις της αγοράς (42).

(134) Ο κλάδος του χάλυβα θεωρείται καίριας σημασίας από την κινεζική κυβέρνηση (43). Το γεγονός αυτό επιβεβαιώνεται από τα πολυάριθμα προγράμματα, οδηγίες και άλλα έγγραφα που επικεντρώνονται στον χάλυβα, τα οποία εκδίδονται σε εθνικό, περιφερειακό και δημοτικό επίπεδο, όπως το «Πρόγραμμα προσαρμογής και αναβάθμισης της χαλυβουργίας για την περίοδο 2016-2020». Το συγκεκριμένο πρόγραμμα αναφέρει ότι ο κλάδος παραγωγής χάλυβα είναι «σημαντικός, θεμελιώδης κλάδος της κινεζικής οικονομίας, εθνικός ακρογωνιαίος λίθος» (44). Τα κύρια καθήκοντα και οι στόχοι που καθορίζονται στο εν λόγω πρόγραμμα καλύπτουν όλες τις πτυχές της ανάπτυξης του κλάδου (45).

(135) Το 13o πενταετές πρόγραμμα για την οικονομική και κοινωνική ανάπτυξη (46) προβλέπει τη στήριξη επιχειρήσεων που παράγουν τύπους προϊόντων χάλυβα υψηλού επιπέδου (47). Επιπλέον, επικεντρώνεται στην επίτευξη της ποιότητας, της ανθεκτικότητας και της αξιοπιστίας του προϊόντος, υποστηρίζοντας τις εταιρείες που χρησιμοποιούν τεχνολογίες σχετικές με την καθαρή παραγωγή χάλυβα, την έλαση ακρίβειας και τη βελτίωση της ποιότητας (48).

(136) Ο «κατάλογος κατευθυντήριων γραμμών για τη βιομηχανική αναδιάρθρωση (έκδοση του 2011, τροποποίηση του 2013) (49)» (στο εξής: κατάλογος) περιλαμβάνει τον κλάδο του σιδήρου και του χάλυβα ως προωθούμενους κλάδους.

(137) Η κινεζική κυβέρνηση καθοδηγεί περαιτέρω την ανάπτυξη του τομέα σύμφωνα με ένα ευρύ φάσμα εργαλείων πολιτικής και οδηγιών που αφορούν, μεταξύ άλλων: τη σύνθεση και την αναδιάρθρωση των αγορών, τις πρώτες ύλες, τις επενδύσεις, τη μείωση της παραγωγικής ικανότητας, το φάσμα προϊόντων, τη μετεγκατάσταση, την αναβάθμιση κ.λπ. Χρησιμοποιώντας αυτά και άλλα μέσα, η κινεζική κυβέρνηση κατευθύνει και ελέγχει ουσιαστικά κάθε πτυχή της ανάπτυξης και της λειτουργίας του τομέα (50). Το τρέχον πρόβλημα της πλεονάζουσας παραγωγικής ικανότητας αποτελεί αναμφισβήτητα την πιο σαφή απεικόνιση των επιπτώσεων των πολιτικών της κινεζικής κυβέρνησης και των στρεβλώσεων που προκύπτουν απ’ αυτές.

(138) Εν ολίγοις, η κινεζική κυβέρνηση έχει θεσπίσει μέτρα για να αναγκάσει τους φορείς να συμμορφωθούν με τους στόχους της δημόσιας πολιτικής για τη στήριξη των προωθούμενων κλάδων παραγωγής, συμπεριλαμβανομένης της παραγωγής των SSHR, ως μέρους του προωθούμενου τομέα του χάλυβα. Τα εν λόγω μέτρα εμποδίζουν την κανονική λειτουργία των δυνάμεων της αγοράς.

στ) Σημαντικές στρεβλώσεις σύμφωνα με το άρθρο 2 παράγραφος 6α στοιχείο β) τέταρτο εδάφιο του βασικού κανονισμού: η έλλειψη, η μεροληπτική εφαρμογή ή η ανεπαρκής επιβολή των νομοθετικών διατάξεων σχετικά με τη χρεοκοπία, το εταιρικό ή το εμπράγματο δίκαιο

(139) Σύμφωνα με τις πληροφορίες του φακέλου, το κινεζικό σύστημα πτώχευσης φαίνεται ανεπαρκές ως προς την επίτευξη των κύριων στόχων που έχει ορίσει, όπως τον δίκαιο διακανονισμό των απαιτήσεων και των οφειλών και τη διασφάλιση των νόμιμων δικαιωμάτων και συμφερόντων των πιστωτών και των οφειλετών. Αυτό φαίνεται να οφείλεται στο γεγονός ότι, ενώ το πτωχευτικό δίκαιο στη ΛΔΚ βασίζεται επίσημα σε παρόμοιες αρχές όπως τα αντίστοιχα δίκαια σε άλλες χώρες, το κινεζικό σύστημα χαρακτηρίζεται από συστηματικά ανεπαρκή επιβολή. Ο αριθμός των πτωχεύσεων παραμένει αξιοσημείωτα χαμηλός σε σχέση με το μέγεθος της οικονομίας της χώρας, κυρίως επειδή η διαδικασία αφερεγγυότητας πάσχει από ορισμένες ελλείψεις, οι οποίες λειτουργούν αποτρεπτικά ως προς την κήρυξη πτώχευσης. Εξάλλου, ο ρόλος του κράτους στις διαδικασίες αφερεγγυότητας παραμένει ισχυρός και ενεργός, ασκώντας συχνά άμεση επιρροή στο αποτέλεσμα της διαδικασίας (51).

(140) Επιπλέον, οι ελλείψεις του συστήματος δικαιωμάτων ιδιοκτησίας είναι ιδιαιτέρως εμφανείς σε σχέση με την ιδιοκτησία της γης και τα δικαιώματα χρήσης γης στη ΛΔΚ (52). Όλες οι εκτάσεις ανήκουν στο κινεζικό κράτος (αγροτικές εκτάσεις συλλογικής ιδιοκτησίας και αστικές εκτάσεις κρατικής ιδιοκτησίας). Η κατανομή τους εναπόκειται αποκλειστικά στο κράτος. Υπάρχουν νομικές διατάξεις που αποσκοπούν στην κατανομή των δικαιωμάτων χρήσης γης με διαφάνεια και σε τιμές αγοράς, παραδείγματος χάρη με την εισαγωγή διαδικασιών υποβολής προσφορών. Ωστόσο, οι συγκεκριμένες διατάξεις δεν τηρούνται τακτικά, καθώς ορισμένοι αγοραστές αποκτούν γη δωρεάν ή με χαμηλότερα επιτόκια από αυτά της αγοράς (53). Επιπλέον, οι αρχές συχνά επιδιώκουν συγκεκριμένους πολιτικούς στόχους, συμπεριλαμβανομένης της εφαρμογής των οικονομικών προγραμμάτων κατά την κατανομή της γης (54).

(141) Όπως και σε άλλους τομείς της κινεζικής οικονομίας, οι παραγωγοί SSHR υπόκεινται στους συνήθεις κανόνες των νομοθετικών διατάξεων σχετικά με τη χρεοκοπία, το εταιρικό ή το εμπράγματο δίκαιο. Αυτό έχει ως αποτέλεσμα οι εν λόγω εταιρείες να υπόκεινται στις εκ των άνω προς τα κάτω στρεβλώσεις που προκύπτουν από τη μεροληπτική εφαρμογή ή την ανεπαρκή εφαρμογή των νομοθετικών διατάξεων σχετικά με τη χρεοκοπία και το εμπράγματο δίκαιο. Η παρούσα έρευνα δεν αποκάλυψε κανένα στοιχείο που θα μπορούσε να θέσει υπό αμφισβήτηση τις εν λόγω διαπιστώσεις. Ως εκ τούτου, η Επιτροπή κατέληξε προκαταρκτικά στο συμπέρασμα ότι οι νομοθετικές διατάξεις σχετικά με τη χρεοκοπία και το εμπράγματο δίκαιο δεν εφαρμόζονται ικανοποιητικά, προκαλώντας κατ’ αυτόν τον τρόπο στρεβλώσεις κατά τη διάσωση αφερέγγυων εταιρειών και κατά την παροχή δικαιωμάτων χρήσης γης στη ΛΔΚ. Οι εκτιμήσεις αυτές, με βάση τα διαθέσιμα αποδεικτικά στοιχεία, φαίνεται ότι ισχύουν πλήρως και στον τομέα του ανοξείδωτου χάλυβα.

(142) Υπό το πρίσμα των ανωτέρω, η Επιτροπή κατέληξε στο συμπέρασμα ότι υπήρξε μεροληπτική εφαρμογή ή ανεπαρκής επιβολή του πτωχευτικού και του εμπράγματου δικαίου στον τομέα του χάλυβα, μεταξύ άλλων όσον αφορά το υπό εξέταση προϊόν.

ζ) Σημαντικές στρεβλώσεις σύμφωνα με το άρθρο 2 παράγραφος 6α στοιχείο β) πέμπτο εδάφιο του βασικού κανονισμού: οι μισθολογικές δαπάνες υφίστανται στρεβλώσεις

(143) Στη ΛΔΚ δεν μπορεί να αναπτυχθεί πλήρως αγορακεντρικό μισθολογικό σύστημα, καθώς τα δικαιώματα των εργαζομένων και των εργοδοτών για συλλογική οργάνωση παρακωλύονται. Η ΛΔΚ δεν έχει επικυρώσει ορισμένες βασικές συμβάσεις της Διεθνούς Οργάνωσης Εργασίας (στο εξής: ΔΟΕ), ιδίως αυτές που αφορούν το δικαίωμα του συνεταιρίζεσθαι και τις συλλογικές διαπραγματεύσεις (55). Σύμφωνα με το εθνικό δίκαιο, λειτουργεί μόνο μία συνδικαλιστική οργάνωση. Ωστόσο, η εν λόγω οργάνωση στερείται ανεξαρτησίας από τις κρατικές αρχές, και η συμμετοχή της στη συλλογική διαπραγμάτευση και την προστασία των δικαιωμάτων των εργαζομένων παραμένει στοιχειώδης (56). Επιπλέον, η κινητικότητα του κινεζικού εργατικού δυναμικού περιορίζεται από το σύστημα εγγραφής των νοικοκυριών, γεγονός που περιορίζει την πρόσβαση στο πλήρες φάσμα κοινωνικής ασφάλισης και λοιπών παροχών προς τους κατοίκους μιας συγκεκριμένης διοικητικής περιοχής. Κάτι τέτοιο έχει συνήθως ως αποτέλεσμα οι εργαζόμενοι που δεν κατέχουν τη βεβαίωση εγγραφής τόπου διαμονής να βρίσκονται σε ευάλωτη θέση απασχόλησης και να λαμβάνουν χαμηλότερο εισόδημα σε σχέση με τους κατόχους της βεβαίωσης εγγραφής τόπου διαμονής (57). Τα συγκεκριμένα πορίσματα οδηγούν στη στρέβλωση του μισθολογικού κόστους στη ΛΔΚ.

(144) Δεν υποβλήθηκαν στοιχεία τα οποία να αποδεικνύουν ότι ο τομέας του χάλυβα, συμπεριλαμβανομένων των παραγωγών SSHR, δεν υπόκειται στο κινεζικό σύστημα εργατικού δικαίου που περιγράφεται. Συνεπώς, το κομμάτι των SSHR στον τομέα του χάλυβα επηρεάζεται από τις στρεβλώσεις του μισθολογικού κόστους τόσο άμεσα (κατά την παραγωγή του υπό εξέταση προϊόντος) όσο και έμμεσα (κατά την πρόσβαση σε κεφάλαια ή εισροές από εταιρείες που υπόκεινται στο ίδιο σύστημα εργασίας στη ΛΔΚ).

η) Σημαντικές στρεβλώσεις σύμφωνα με το άρθρο 2 παράγραφος 6α στοιχείο β) έκτο εδάφιο του βασικού κανονισμού: η πρόσβαση σε χρηματοδότηση παρέχεται από ιδρύματα που υλοποιούν στόχους δημόσιας πολιτικής ή που δεν ενεργούν ανεξάρτητα από το κράτος

(145) Η πρόσβαση σε κεφάλαια για τους επιχειρηματικούς φορείς στη ΛΔΚ υπόκειται σε διάφορες στρεβλώσεις.

(146) Πρώτον, το κινεζικό χρηματοπιστωτικό σύστημα χαρακτηρίζεται από την ισχυρή θέση των τραπεζών κρατικής ιδιοκτησίας (58), οι οποίες, κατά τη χορήγηση πρόσβασης σε χρηματοδότηση, λαμβάνουν υπόψη κριτήρια πέραν της οικονομικής βιωσιμότητας ενός έργου. Όπως και οι μη χρηματοπιστωτικές επιχειρήσεις κρατικής ιδιοκτησίας, οι τράπεζες εξακολουθούν να συνδέονται με το κράτος όχι μόνο μέσω ιδιοκτησίας, αλλά και μέσω προσωπικών σχέσεων (τα ανώτατα στελέχη των μεγάλων χρηματοπιστωτικών ιδρυμάτων κρατικής ιδιοκτησίας διορίζονται τελικά από το ΚΚΚ) (59), και, όπως και οι μη χρηματοπιστωτικές επιχειρήσεις κρατικής ιδιοκτησίας, οι τράπεζες εφαρμόζουν τακτικά δημόσιες πολιτικές που σχεδιάζονται από την κυβέρνηση. Με τον τρόπο αυτό, οι τράπεζες συμμορφώνονται με τη ρητή νομική υποχρέωση να αναπτύσσουν τη δραστηριότητά τους σύμφωνα με τις ανάγκες της εθνικής οικονομικής και κοινωνικής ανάπτυξης και υπό την καθοδήγηση των βιομηχανικών πολιτικών του κράτους (60). Το γεγονός αυτό επιδεινώνεται από τους πρόσθετους υφιστάμενους κανόνες, οι οποίοι κατευθύνουν τις χρηματοδοτήσεις σε τομείς που ορίζει η κυβέρνηση ως προωθούμενους ή σημαντικούς για άλλο λόγο (61).

(147) Παρά το γεγονός ότι αναγνωρίζεται πως διάφορες νομικές διατάξεις αναφέρονται στην ανάγκη σεβασμού της συνήθους τραπεζικής συμπεριφοράς και των κανόνων προληπτικής εποπτείας, όπως η ανάγκη εξέτασης της πιστοληπτικής ικανότητας του δανειολήπτη, τα συντριπτικά στοιχεία, συμπεριλαμβανομένων των συμπερασμάτων που διατυπώθηκαν στις έρευνες εμπορικής άμυνας, δείχνουν ότι οι εν λόγω διατάξεις διαδραματίζουν μόνο δευτερεύοντα ρόλο στην εφαρμογή των διαφόρων νομικών πράξεων.

(148) Επιπλέον, οι αξιολογήσεις των ομολόγων και της πιστοληπτικής ικανότητας είναι συχνά στρεβλωμένες για διάφορους λόγους, μεταξύ άλλων, λόγω του γεγονότος ότι η εκτίμηση επικινδυνότητας επηρεάζεται από τη στρατηγική σημασία της επιχείρησης για την κινεζική κυβέρνηση και την ισχύ τυχόν σιωπηρής εγγύησης της κυβέρνησης. Οι εκτιμήσεις υποδηλώνουν σαφώς ότι οι κινεζικές αξιολογήσεις πιστοληπτικής ικανότητας αντιστοιχούν συστηματικά σε χαμηλότερες διεθνείς αξιολογήσεις (62).

(149) Το γεγονός αυτό επιδεινώνεται από τους πρόσθετους υφιστάμενους κανόνες, οι οποίοι κατευθύνουν τις χρηματοδοτήσεις σε τομείς που ορίζει η κυβέρνηση ως προωθούμενους ή σημαντικούς για άλλο λόγο (63). Αυτό έχει ως αποτέλεσμα τον μεροληπτικό δανεισμό στις επιχειρήσεις κρατικής ιδιοκτησίας, τις μεγάλες ιδιωτικές εταιρείες με καλές διασυνδέσεις και τις εταιρείες σε βασικούς βιομηχανικούς τομείς, γεγονός που συνεπάγεται ότι η διαθεσιμότητα και το κόστος του κεφαλαίου δεν είναι ίσα για όλους τους φορείς στην αγορά.

(150) Δεύτερον, η διατήρηση του κόστους δανεισμού σε χαμηλά επίπεδα είναι τεχνητή, προκειμένου να τονωθεί η αύξηση των επενδύσεων. Το γεγονός αυτό έχει οδηγήσει στην υπερβολική χρήση επενδύσεων κεφαλαίου με ακόμη χαμηλότερες αποδόσεις επενδύσεων. Αυτό αποδεικνύεται από την πρόσφατη αύξηση της εταιρικής μόχλευσης στον κρατικό τομέα παρά την αισθητή πτώση της κερδοφορίας, γεγονός που υποδηλώνει ότι οι μηχανισμοί που λειτουργούν στο τραπεζικό σύστημα δεν ακολουθούν τις συνήθεις εμπορικές αντιδράσεις.

(151) Τρίτον, παρά το γεγονός ότι επιτεύχθηκε απελευθέρωση των ονομαστικών επιτοκίων τον Οκτώβριο του 2015, οι ενδείξεις των τιμών εξακολουθούν να μην προκύπτουν από τις ελεύθερες δυνάμεις της αγοράς, αλλά να επηρεάζονται από κυβερνητικές στρεβλώσεις. Πράγματι, το μερίδιο του δανεισμού με ή κάτω από το επιτόκιο αναφοράς εξακολουθεί να αντιπροσωπεύει το 45 % του συνόλου του δανεισμού και η προσφυγή σε στοχευμένη πίστωση φαίνεται να έχει ενισχυθεί, δεδομένου ότι το συγκεκριμένο ποσοστό έχει αυξηθεί σημαντικά από το 2015, παρά την επιδείνωση των οικονομικών συνθηκών. Τα τεχνητά χαμηλά επιτόκια καταλήγουν σε υποτιμολόγηση και, συνεπώς, σε υπερβολική χρησιμοποίηση του κεφαλαίου.

(152) Η συνολική αύξηση των πιστώσεων στη ΛΔΚ υποδηλώνει επιδείνωση της αποδοτικότητας της κατανομής κεφαλαίων, χωρίς να υπάρχουν ενδείξεις για πιστωτική στενότητα που θα αναμενόταν σε ένα μη στρεβλωμένο περιβάλλον αγοράς. Συνεπώς, τα μη εξυπηρετούμενα δάνεια έχουν αυξηθεί ραγδαία κατά τα τελευταία έτη. Αντιμετωπίζοντας μια κατάσταση ολοένα και αυξανόμενων επισφαλών χρεών, η κινεζική κυβέρνηση επέλεξε να αποφύγει τις αθετήσεις υποχρεώσεων. Ως εκ τούτου, τα ζητήματα των επισφαλών απαιτήσεων αντιμετωπίστηκαν με τη μετακύληση του χρέους, δημιουργώντας έτσι τις λεγόμενες εταιρείες «ζόμπι», ή με τη μεταβίβαση της κυριότητας του χρέους (π.χ. μέσω συγχωνεύσεων ή κεφαλαιοποίησης χρέους), χωρίς να αντιμετωπιστεί απαραίτητα το συνολικό πρόβλημα του χρέους ή να καταπολεμηθούν οι αιτίες του.

(153) Ουσιαστικά, παρά τα πρόσφατα βήματα που έχουν γίνει για την ελευθέρωση της αγοράς, το εταιρικό πιστωτικό σύστημα στη ΛΔΚ επηρεάζεται από σημαντικές στρεβλώσεις που οφείλονται στον συνεχή διάχυτο ρόλο του κράτους στις κεφαλαιαγορές.

(154) Δεν υποβλήθηκαν στοιχεία τα οποία να αποδεικνύουν ότι ο τομέας του χάλυβα, συμπεριλαμβανομένης της παραγωγής ανοξείδωτου χάλυβα, εξαιρείται από την προαναφερθείσα κρατική παρέμβαση στο χρηματοπιστωτικό σύστημα. Ως εκ τούτου, οι συνθήκες της αγοράς πλήττονται σοβαρά σε όλα τα επίπεδα από τη σημαντική κρατική παρέμβαση στο χρηματοπιστωτικό σύστημα.

θ) Η συστημική φύση των περιγραφόμενων στρεβλώσεων

(155) Η Επιτροπή επισήμανε ότι οι στρεβλώσεις που περιγράφονται στην έκθεση ήταν χαρακτηριστικές για την κινεζική οικονομία. Από τα διαθέσιμα αποδεικτικά στοιχεία προκύπτει ότι τα γεγονότα και τα χαρακτηριστικά του κινεζικού συστήματος, όπως περιγράφονται ανωτέρω στα τμήματα α) έως ε), καθώς και στο μέρος Α της έκθεσης, ισχύουν για ολόκληρη τη χώρα και όλους τους τομείς της οικονομίας. Το ίδιο ισχύει και για την περιγραφή των συντελεστών παραγωγής που αναφέρονται ανωτέρω στα τμήματα στ) έως η) και στο μέρος Β της έκθεσης.

(156) Η Επιτροπή υπενθυμίζει ότι, για την παραγωγή SSHR, απαιτείται ευρύ φάσμα εισροών. Όταν οι παραγωγοί SSHR αγοράζουν/προμηθεύονται τις εν λόγω εισροές, οι τιμές που καταβάλλουν (και οι οποίες καταγράφονται ως το κόστος τους) εκτίθενται σαφώς στις ίδιες συστημικές στρεβλώσεις που περιγράφηκαν προηγουμένως. Παραδείγματος χάρη, οι προμηθευτές εισροών χρησιμοποιούν εργασία που υπόκειται στις στρεβλώσεις. Δύνανται να δανειστούν χρήματα που υπόκεινται στις στρεβλώσεις στον χρηματοπιστωτικό τομέα/στην κατανομή κεφαλαίου. Επιπλέον, υπόκεινται στο σύστημα προγραμματισμού που εφαρμόζεται σε όλα τα επίπεδα διακυβέρνησης και σε όλους τους τομείς.

(157) Κατά συνέπεια, οι εγχώριες τιμές πώλησης των SSHR όχι μόνο δεν είναι κατάλληλες για χρήση κατά την έννοια του άρθρου 2 παράγραφος 6α στοιχείο α) του βασικού κανονισμού, αλλά και το κόστος όλων των εισροών (συμπεριλαμβανομένων των πρώτων υλών, της ενέργειας, της γης, της χρηματοδότησης, της εργασίας κ.λπ.) αλλοιώνεται, επειδή η διαμόρφωση των τιμών τους επηρεάζεται από σημαντική κρατική παρέμβαση, η οποία περιγράφεται στα μέρη Α και Β της έκθεσης. Πράγματι, οι κυβερνητικές παρεμβάσεις που περιγράφονται σε σχέση με την κατανομή κεφαλαίου, γης, εργασίας, ενέργειας και πρώτων υλών εκτείνονται σε ολόκληρη τη ΛΔΚ. Αυτό σημαίνει, για παράδειγμα, ότι μια εισροή που παρήχθη στη ΛΔΚ συνδυάζοντας ένα φάσμα συντελεστών παραγωγής εκτίθεται σε σημαντικές στρεβλώσεις. Το ίδιο ισχύει για την εισροή στην εισροή και ούτω καθεξής. Κατά την παρούσα έρευνα, δεν προσκομίστηκαν αποδεικτικά στοιχεία ή επιχειρήματα περί του αντιθέτου από την κινεζική κυβέρνηση ή από τους παραγωγούς-εξαγωγείς.

ι) Συμπέρασμα

(158) Η ανάλυση που παρουσιάζεται στα σημεία α) έως θ) του παρόντος τμήματος, η οποία περιλαμβάνει εξέταση όλων των διαθέσιμων αποδεικτικών στοιχείων σχετικά με την παρέμβαση της ΛΔΚ στην οικονομία της γενικότερα, καθώς και στον τομέα του ανοξείδωτου χάλυβα, έδειξε ότι οι τιμές ή τα κόστη του υπό εξέταση προϊόντος, συμπεριλαμβανομένου του κόστους των πρώτων υλών, της ενέργειας και του εργατικού δυναμικού, δεν αποτελούν αποτέλεσμα των δυνάμεων της ελεύθερης αγοράς, διότι επηρεάζονται από σημαντική κρατική παρέμβαση κατά την έννοια του άρθρου 2 παράγραφος 6α στοιχείο β) του βασικού κανονισμού, όπως καταδεικνύεται από τον πραγματικό ή δυνητικό αντίκτυπο ενός ή περισσότερων από τα σχετικά στοιχεία που παρατίθενται εκεί. Σ’ αυτή τη βάση και ελλείψει οποιασδήποτε συνεργασίας από πλευράς της κινεζικής κυβέρνησης, η Επιτροπή κατέληξε στο συμπέρασμα ότι δεν κρίνεται σκόπιμο να χρησιμοποιηθούν οι εγχώριες τιμές και τα κόστη για τον καθορισμό της κανονικής αξίας στη συγκεκριμένη περίπτωση.

(159) Συνεπώς, η Επιτροπή προχώρησε στην κατασκευή της κανονικής αξίας αποκλειστικά βάσει του κόστους παραγωγής και πώλησης που αντικατοπτρίζει μη στρεβλωμένες τιμές ή δείκτες αναφοράς, ήτοι, στη συγκεκριμένη περίπτωση, βάσει του αντίστοιχου κόστους παραγωγής και πώλησης σε κατάλληλη αντιπροσωπευτική χώρα, σύμφωνα με το άρθρο 2 παράγραφος 6α στοιχείο α) του βασικού κανονισμού, όπως αναφέρεται στο επόμενο τμήμα.

3.2.2.2. Αντιπροσωπευτική χώρα

(160) Η επιλογή της αντιπροσωπευτικής χώρας βασίστηκε στα ακόλουθα κριτήρια: — επίπεδο οικονομικής ανάπτυξης παρόμοιο με αυτό της ΛΔΚ. Για τον σκοπό αυτό, η Επιτροπή χρησιμοποίησε χώρες με ακαθάριστο εθνικό εισόδημα παρόμοιο με αυτό της ΛΔΚ σύμφωνα με τη βάση δεδομένων της Παγκόσμιας Τράπεζας (64), — παραγωγή του υπό εξέταση προϊόντος στη συγκεκριμένη χώρα, — διαθεσιμότητα των σχετικών δημόσιων δεδομένων στη συγκεκριμένη χώρα, — όταν υπάρχουν περισσότερες από μία πιθανές αντιπροσωπευτικές χώρες, προτιμάται, κατά περίπτωση, η χώρα με επαρκές επίπεδο κοινωνικής και περιβαλλοντικής προστασίας.

(161) Όπως επεξηγείται στις αιτιολογικές σκέψεις 33 έως 35, η Επιτροπή δημοσίευσε δύο σημειώματα για τον φάκελο σχετικά με τις πηγές για τον καθορισμό της κανονικής αξίας.

(162) Στο σημείωμα της 9ης Σεπτεμβρίου η Επιτροπή ενημέρωσε τα ενδιαφερόμενα μέρη ότι, βάσει των κριτηρίων που παρατίθενται στην αιτιολογική σκέψη 157, είχε εντοπίσει τις ακόλουθες τέσσερις πιθανές αντιπροσωπευτικές χώρες: τη Βραζιλία, τη Μαλαισία, τη Νότια Αφρική και την Τουρκία.

(163) Η Επιτροπή έλαβε παρατηρήσεις από τρία ενδιαφερόμενα μέρη: την καταγγέλλουσα και δύο από τους Κινέζους παραγωγούς-εξαγωγείς του δείγματος.

(164) Αμφότεροι οι Κινέζοι παραγωγοί-εξαγωγείς ισχυρίστηκαν στις παρατηρήσεις τους ότι η Μαλαισία θα ήταν η καλύτερη αντιπροσωπευτική χώρα επειδή πληροί όλα τα κριτήρια του άρθρου 2 παράγραφος 6α στοιχείο α) του βασικού κανονισμού, ενώ η Βραζιλία και η Νότια Αφρική εικάζεται ότι έχουν χαμηλότερο επίπεδο κοινωνικής και περιβαλλοντικής προστασίας.

(165) Από την άλλη πλευρά, η καταγγέλλουσα ανέφερε στις παρατηρήσεις της ότι το υπό εξέταση προϊόν δεν παράγεται στη Μαλαισία ή την Τουρκία.

(166) Η Μαλαισιανή εταιρεία που προσδιορίζεται ως εν δυνάμει παραγωγός του υπό εξέταση προϊόντος δραστηριοποιείται, σύμφωνα με τις παρατηρήσεις της καταγγέλλουσας, μόνο στην επανέλαση ρόλων θερμής έλασης σε ρόλους ψυχρής έλασης και φαίνεται ότι δεν διαθέτει εργαστήριο τήξης ή γραμμή θερμής έλασης. Η καταγγέλλουσα στήριξε τους ισχυρισμούς της για τα ανωτέρω στις ελεγμένες ενοποιημένες οικονομικές καταστάσεις του ομίλου Acerinox για το 2017. Η οικονομική έκθεση του ομίλου για το 2018 επιβεβαίωσε επίσης αυτόν τον ισχυρισμό.

(167) Όσον αφορά την Τουρκία, η καταγγέλλουσα ισχυρίστηκε ότι η εν λόγω εταιρεία συμμετείχε μόνο στην παραγωγή ασήμαντης ποσότητας προϊόντων ανοξείδωτου χάλυβα. Επιπλέον, η παραγωγή αυτή περιοριζόταν σε επιμήκη προϊόντα μαρτενσιτικού χάλυβα, με πρίσματα ως πρώτη ύλη, γεγονός που θα είχε ουσιαστικά ως αποτέλεσμα την εξαίρεση της παραγωγής του υπό εξέταση προϊόντος.

(168) Η έρευνα της ίδιας της Επιτροπής επιβεβαίωσε τους ισχυρισμούς της καταγγέλλουσας βάσει της ελεγμένης ενοποιημένης έκθεσης του ομίλου Acerinox για το 2018 και των επίσημων ιστοτόπων των δύο σχετικών εταιρειών.

(169) Η καταγγέλλουσα επιβεβαίωσε ότι το υπό εξέταση προϊόν παράγεται στη Νότια Αφρική από μία από τις εταιρείες του ομίλου Acerinox, όπως ανέφερε η Επιτροπή στο σημείωμα της 9ης Σεπτεμβρίου. Ωστόσο, η καταγγέλλουσα προέβαλε διάφορα επιχειρήματα υπέρ της επιλ